About: André Pieyre de Mandiargues\nAndré Pieyre de Mandiargues (Paris, 1909ko martxoaren 14a - Paris, 1991ko abenduaren 13a) frantses idazlea izan zen. Europan eta Mediterraneoko ekialdean zehar bidaiatu ondoren (etruriarren arteaz eta, oro har, kulturaz arduratu zen) Cahiers de poésie (Poesia-koadernoak) poesia-bilduma surrealista argitaratu zuen. Antzerki-lanak, kontakizun-liburuak eta eleberriak idatzi zituen. Obra nagusiak: Le Musée noir (1946, Museo beltza), Soleil des loups (1951, Otsoen eguzkia), Marbre (1953, Marmola), Le Lis de mer (1956, Itsasoko lirioa), La Motocyclette (1963, Motorra), La Marge (1967, Tartea), L´anglais décrit dans un château fermé (1979, Ingelesa itxitako gaztelu batean azaldua), Arsène et Cléopatre (1981, Arsenio eta Kleopatra) eta Le deuil des roses (1984, Arrosen dolumina).\nAndré Pieyre de Mandiargues (Paris, 1909ko martxoaren 14a - Paris, 1991ko abenduaren 13a) frantses idazlea izan zen. Europan eta Mediterraneoko ekialdean zehar bidaiatu ondoren (etruriarren arteaz eta, oro har, kulturaz arduratu zen) Cahiers de poésie (Poesia-koadernoak) poesia-bilduma surrealista argitaratu zuen. Antzerki-lanak, kontakizun-liburuak eta eleberriak idatzi zituen. Obra nagusiak: Le Musée noir (1946, Museo beltza), Soleil des loups (1951, Otsoen eguzkia), Marbre (1953, Marmola), Le Lis de mer (1956, Itsasoko lirioa), La Motocyclette (1963, Motorra), La Marge (1967, Tartea), L´anglais décrit dans un château fermé (1979, Ingelesa itxitako gaztelu batean azaldua), Arsène et Cléopatre (1981, Arsenio eta Kleopatra) eta Le deuil des roses (1984, Arrosen dolumina). (eu)\nAndré Pieyre de Mandiargues (eu)\ndbr:André Pieyre de Mandiargues\nwikidata:André Pieyre de Mandiargues\ndbpedia-de:André Pieyre de Mandiargues\ndbpedia-es:André Pieyre de Mandiargues\ndbpedia-fr:André Pieyre de Mandiargues\ndbpedia-it:André Pieyre de Mandiargues\ndbpedia-ja:André Pieyre de Mandiargues\ndbpedia-pt:André Pieyre de Mandiargues\ndbpedia-wikidata:André Pieyre de Mandiargues


25/2022 EBAZPENA, otsailaren 14koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, Tolosako Udalarekin Gorosabel eraikinean familia-bitartekaritzako zerbitzua emateko hitzarmena argitaratzeko dena. - Eusko Jaurlaritza - Euskadi.eus\n25/2022 EBAZPENA, otsailaren 14koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, Tolosako Udalarekin Gorosabel eraikinean familia-bitartekaritzako zerbitzua emateko hitzarmena argitaratzeko dena.\nAzpigaia: Gizarte Gaiak; EAEko udalak; Gobernua eta herri administrazioa; Instituzional\nArtikulu bakarra Euskal Herriko Agintaritzaren Aldizkarian argitaratzea Tolosako Udalarekin Gorosabel eraikinean familia-bitartekaritzako zerbitzua emateko hitzarmenaren testua, zeina eranskin gisa agertzen baita.\nEuskal Autonomia Erkidegoko Administrazio Orokorrak aipatutako hitzarmena sinatu duenez gero, zabalkunde egokia izan dezan, honako hau\nVitoria-Gasteiz, 2022ko otsailaren 14a.


Sinfin Liga amaitzeko eta gero Euskadiko Kopa | El Diario Vasco\nZarautzSinfin Liga amaitzeko eta gero Euskadiko Kopa\nEskubaloi zaleek lasaitasun ederra hartu dute mutilen lehen taldeak bere helburua lortu ostean, eta zer esan jokalari beraiek eta entrenatzaileek. Aurten inoiz baina gogorragoa egon da helburua eta sekulako meritua du zilarrezko mailan dauden taldeei aurre egitea. Torrelavegan bizitakoa handia izan da; 3 autobus joan ziren hemendik, eta auto partikularretan joandakoak ere izan ziren. Partidu amaieran, pozaren pozez, jarraitzaileek jokalariei 'pasilloa' egin zieten, bertako jarraitzaleen txalo artean. Gero, jokalarien autobusa gauerdiko 00:30tan kiroldegira iritxi zenean ere ongi etorri beroa, txaloak, zoriontzeak, bertsoak ... Denak gustora.\nDatorren larunbaten amai-tzen da ohorezko zilarrezko liga, gure taldeak Santander-eko Sinfinen bisita jasoko duelarik. Urduritasunak alde batera utzita, festa bat izango da larunbateko partidua, eta denboraldia amai-tzeko, maiatzaren 26 eta 27an Euskal Kopa jokatuko dute Hondarribian. Larunbateko finalerdia Ereintzaren aurka eta irabazi ezkero igandean finala (Bidasoa edo Tolosaren artean irabazten duenaren aurka).\nBaina eskubaloiko sailak ez du etenik, eta datorren ostiraletik igandera Zarautzen, neska kadeteen Espainiako sektorea joka-tzen da. Maila bereko mutilek Segoviako Nava de la Asunción herrian jokatuko dute sektorea.\nZientzia eta bertsolaritzak bat egingo dute 'Bertsozientzian' Amenabar Zarautz seguirá siendo de Plata


Altxor Publikoak 3.000 milioi euro baino gehiago jarri ditu, baina interesa %5etik gora igo behar du | Consumer\nAltxor Publikoak 3.000 milioi euro baino gehiago jarri ditu, baina interesa %5etik gora igo behar du\nHala ere, itxaropenak gainditzea lortu du, 2.000 eta 3.000 milioi euro artean lortzea espero baitzuen.\nAltxor Publikoak 3.040 milioi euro jarri ditu 12 eta 18 hilabeterako letratan, tentsio handieneko une batean, nahiz eta interesa %5etik gora jarri behar izan duen jaulkipena arrakastaz ixteko. Hala ere, Altxorrak bere itxaropenak gainditzea lortu du, 2.000 eta 3.000 milioi euro artean lortzea espero baitzuen. Gainera, eskaera handia izan da, 8.000 milioi eurotik gorakoa, azkenean jarritakoaren bikoitza baino gehiago.\nZehazki, Altxorrak 2.400 milioi euro jarri ditu 12 hilabeterako letratan, nahiz eta batez besteko interesa %5,074 igo den aurreko %2,985etik. Tasa marjinala, berriz, %3,099tik %5,200era igo da, joan den azaroko maila berera. Tasak igo arren, 12 hilabeterako letra-eskaera handia izan da, eta 4.000 milioi eurotik gorakoa. Hala, Altxorrak jarritako kantitatea baino 2,2 aldiz handiagoa da eskaria, aurreko jaulkipenean baino (1,8 aldiz handiagoa).\nGainera, Altxorrak 640 milioi euro jaulki ditu letretan 18 hilabeterako, nahiz eta batez besteko interesa %5,107raino igo duen maiatzeko enkantearen %3,302tik. Interes marjinala, berriz, %5,350era igo da, azaroko maximoaren gainetik (%5,320), hau da, serie historikoko zifrarik altuena. Kasu honetan ere eskaera handia izan da, eta 2.300 milioi inguru izan dira; beraz, inbertitzaileek eskatzen duten kopurua erakundeak eskainitakoa baino 4,4 aldiz handiagoa izan da, aurreko aldian baino (3,2 aldiz handiagoa).\nBai 12 hilabeterako letretan, bai 18 hilabeterako paperean, aurreko azaroan erregistratutako mailetara igo du erakundeak errentagarritasuna, interesen igoerak Europako Banku Zentralaren (EBB) likidezia-enkanteak bultzatu zituenean. Orduan, tentsioek errentagarritasuna eurotik maila maximoan jartzera behartu zuten organismoa, nahiz eta arrisku-saria 450 puntu ingurukoa izan. Kasu honetan, jaulkipena tentsio maximoko une batean gertatu da, prima astelehenean 580 puntukoa izan baitzen, eta Espainiako zorraren errentagarritasunak %7,2ko muga gainditu zuen.\nOstegunean, erakundeak beste azterketa bat egingo du: bonuen enkantea, 2014ko apirilaren 30ean, eta 1,8 urteko hondar-bizitza, 2.000 milioi eurorainoko helburua duena. Kupoia %3,4koa izango da, interes jarraitua %0,53koa eta aurretiazko gordailua %104koa. Altxorrak ere bonuak jaulkiko ditu, epemuga 2015eko uztailaren 30ean dutela, 3,1 urteko hondar-bizitzarekin eta %2,13ko kupoi laburrarekin. Interes jarraitua %1,76koa izanen da eta aldez aurretik %103koa. Azkenik, hauek enkantean jarriko dira: 2017. urteko uztailaren 30eko epemuga duten betebeharrak, 5,1 urteko hondar-bizitza, %5,5eko kupoia, %4,99ko interes jarraitua eta %108ko aldez aurreko gordailua.


Fitxategiak – Page 74691 – Mediateka\nGrabazio data: 1992-5-8\nBerriemailea: Julia Goyenaga, Asunción Arce, Cándido Narváez\nGai nagusia: Hizketa librea, usadioak, nekazaritzari buruzko lexikoa.\nGaiak: denetarik, erlijioa: hiletak, errota, ezkontza, lana: gizon/emakumeen lanak, lixiba, nekazaritza: sega\n00:03:25 errota Inguruan zeuden errotak. Jendeak garia eramaten zuen errotara eta han egiten zen ogia. Artoa (talo), maiza (pikorra), zahia, ilunpea, Konporta.\n00:04:51 lixiba Konporta lixiba egiteko erabiltzen zuten ontzi bat ere bazen. Haren gainean espartana (zaku lodi itxia) jartzen zuten eta haren gainean hautsa. Arratsalde osoa ematen zuten haren gainetik ur beroa botatzen. Biharamunean errekara eramaten zuten arropa eta urberritu ondoren garbi-garbia ateratzen zen.\n00:07:10 lana: gizon/emakumeen lanak Lixiba emakumeen lana zen, etxeko guztiak bezala. Kanpokoak ere, askotan egiten zituzten beraiek: baratzean, jorratzen, segan.\n00:10:20 nekazaritza: sega Zorroztu baino lehen sega "pikatu" egin behar zen, dena leundu behar zen. Etxean zuten zorrozteko harri: segarria: hasieran egurrezkoak ziren eta gero burdinazkoak. Garia igitaiaz mozteko eskuan jartzen zuten egurrezko tresna, kazoleta (esku-babesa) zen.\n00:12:05 ezkontza Ezkontzetan Iruñera joaten ziren "galak ateratzera", arropa erostera. Erresak ere eramaten ziren: hamahiru duro. Eztei bidaiak Donostiara edo, izaten ziren gehienez. Ezkontzetan atxeferoak (etxafuegoak) botatzen ziren. Bazkaria etxean egiten zen, hiletetan bezala.\n00:16:00 erlijioa: hiletak Ezkontzetan bezala hiletetan ere bazkaria egiten zen etxean, baina ohitura hura desagertu egin zen. Senide bat hiltzeaz gain horrenbesteko lana egin beharra gehiegizkoa zela eta. Apaizei umerria eman behar zitzaien apezaren etxean jan zezaten eta gainontzeko herriko denak, hildakoaren etxera joaten ziren bazkaltzera. Gainera sarrerako beste janaria prestatu behar zen: zopa, txitxirioak. Izugarrizko gastua zen.\n00:17:39 denetarik Iazko Aste Santuko asteartean etxean lapurtu zioten. Eta aurten egun berean, ospitalera eraman behar izan zuten hemorragia bat zela eta.\nI-035-A Su navegador no es compatible con el elemento de audio. 17:45


Duela ia bi urte atal hau ireki genuen eta hasiera hartan Ángel López de Lacalle kirol medikuak idatzitako artikulutxo batean, txirrindularitza eta beste edozein kirol egiteko hasierako gomendio batzuk eman zituen. Orain, Angelekin eta Ramón Elkoro kirol prestatzailearekin elkarrizketa saio batzuk egin ditugu eta hemen dugu lehena. Honetan txirrindularitzan eta orokorrean edozein kiroletako baliagarria da argitzen digute noiz den egokia kirola egiten hastea. Aurrerago, elikadura, entrenamenduak, medikuaren jarraipena...\nZein adinetan hasi txirrindularitzan\nAndoaingo Txirrindulari Eskola: Guk eskolan 9 urtetik aurrera hartzen ditugu gazteak, garai ona da hori kirola egiteko?\nÁngel López de Lacalle: Esango nuke garairik onena dela, teknika, adin horiekin hartu behar da, orduan bereganatzen da ondoen kirolaren teknika.\nRamón Elkoro: Galdera, kirolarian pentsatuta dago jarrita eta ez haur batengan.\nHaurrak jaio eta berehala, estimulatu behar ditugun zenbait fase pasatzen ditu, baina kirola deitu haur bat baloi bati ostikoka dabilenean… ezin dugu esan futbolean dabilela.\nGure lanean badago eremu bat gorputzaren koordinazioa lantzen duena eta kirolaria, gorputz mugimenduan, behar duen garaian ondo prestatua egon dadin ahalbidetzen duena, kirol bat egin behar duenean (futbola, igeriketa etab…). Arrakasta izateko aukera gehiago izango du teknika aldetik begiratuta ezer egin ez duen beste haur bat baiño.\nÁngel: Begira adibidez futbolean, lehendabizi teknika ikasten da, baloia nola jokatu… eta arlo fisikoa 13-14 urtetatik aurrera lantzen da.\nRamón: Orokorrean, haur kirolari buruz aritzen garenean, haurra eliteko kirolariari begiratzen zaion moduan begiratzen dugu.\nAndoaingo: Gazteenak (9-10 urte) kirola lehiaketa egin behar dute?\nÁngel: Nire iritziz adin hauetan, kirola, jolas moduan hartu behar dute eta ondo pasa, irabazi edo ez, presiorik gabe.\nAndoaingo: Adin egokia ba al dago lehiaketa kirola egiten hasteko?\nÁngel: Ez, kirolari bakoitzaren heldutasun fisikoa eta mentala kontutan hartu behar dugu. Esan dezakegu 11-14 urterekin badagoela kirolarian lehiaketarako gogo bat eta horretarako prestatzen da. Haurrak adibidez, Messi ikusten dute jokatzen eta bera bezala izan nahi dute, baina bera bezala izateko entrenatu egin behar dute eta fisikoki gorputza izan. Eta egia esan, Messi jokatzen eta golak sartzen, batez ere golak sartzen, eta irabazten ikusten duen haur bati ezin diozu esan bere adinean ezin duela lehiatu. Lortu behar dena, akaso presiorik sentituko ez duen partiduak jokatuz edo maila txikiko lehiaketetan, egin dezala telebistan Messiri egiten ikusten diona, baina inongo presiorik gabe, ez gurasoena ez taldearena.\nEgia esan ezin dena da haurrak prestatu kirol baterako eta lehiatzen ez uztea, beste batzuekin neurtzen ez uztea, hala ere pentsatzen dut, lehiaketa ez dela eman behar haurrak gazteak direnean eta ematen badira, presiorik gabe.\nRamón: 12 urteko haur bati, kirol aktibitate bat lehia moduan aurkezten badiozu, baietz esango dizu. Hala ere urteak aurrera doazenean, nerabean, lehia gogoa gutxituz doa eta arlo sozialak hartzen du indarra.\nÁngel: Lehia kontzeptua aldatuz doa generazioekin, zer esan nahi dut honekin? Gure generaziokoak askoz ere konpetitiboagoak ginen, oraingo gazteei kostatu egiten zaie entrenatzen hastea eta gogorra kirol bat egitea. Lehen, arraunean adibidez, San Juanen edo San Pedron edo Orion, gazte guztiak zeuden arraunean egiteko prest, orain taldeak osatzea ez da erraza. Zer gertatzen da? Asko sufritu behar dela ezertara iristeko eta asko ez daude prest.\nRamón: Sakrifizioa ez dago modan, aldiz, modan dagoena erlaxazioa da. Domina bat lortzen duenak negar batean esaten du “ hainbeste sufrimenduk merezi izan du”. Sufritzen jakitea beharrezkoa da arrakasta lortzeko.\nAndoaingo: Gure kirola txirrindularitza dela erabakitzen dugunean, noiz arte egin dezakegu beste kirol batekin batera? (futbola, atletismoa…)\nÁngel: Praktikatzen ditugun kiroletan helburu argi batzuk izan arte, adibidez, txirrindularitza, futbola eta igeriketa egiten baditugu eta kirol talde batean sartuta banago eta lehia serioa egiten ari banaiz, hori da nire iritziz besteak uzteko unea. Orduan gailendu behar du kirol horretan teknika eta errendimendu fisikoan hobetzea, gainera lesioak saihestu behar ditugu. Txirrindularitza egiten badugu eta futbolean ari garela sarrera txar bat egin eta tibia eta peronea apurtzen badituzu… gureak egin du, batez ere talde batean lehiatzen bagaude.\nRamón: Gertatu zaigu inoiz txirrindulari batekin, denboraldia bukatu eta lagunekin futbolean ari zela zuntz haustura serioa izatea. Dena dela gomendatzen dizuet kirolaren II euskal kongresurako prestatu nuen txostena irakurtzea. Haur bat hartu nuen jaio eta txirrindulari bihurtu zen arte segimendua egin nion. Jakin nahi nuen zer ondorio zituen txirrindulari prestaketan beste kirol batzuk egitea, eta lan horretan azaltzen dut kirol bakoitzak zer onura ekartzen dion kirolariari, adibidez mendian ibiltzea: lagunartea hobetzen da, lankidetza, sakrifizioa, esfortzuaren dosifikazioa… Mendian ibiltzeak ez dio kalterik egingo txirrindularitza egiten duen 12 urteko gazte bati.\n(Ikus Ramonen dokumentua)\nTaulan kirol guztiak sartu nituen eta prestakuntza urteak pasa ahala, kirol horiek zein estimulu zuten gaztean.\nÁngel: Dokumentuan ikus daiteke alde asko psikologikoak direla.\nRamón: Bai, kirolarik batek gaitasun fisiko handigoa lortuko du baldin eta buruak uzten badio.\nAndoaingo: Badaude haurrak, batzutan bere fisikoagatik, heldutasuna, sasoia… ez dela besteen mailara iristen, zer esan behar zaie haur horiei?\nÁngel: Hutsune horiek zuzentzen saiatu ondoren, eskatutako mailara iristea lortzen ez bada, ba bizitzako beste egoeratan bezala, esan behar zaio akaso beste lan fisiko, edo beste kirol bat egin daitekeela hainbesteko esfortzurik gabe eta akaso bere itxaropena beteko duena.\nBaina gazte horiekin kontu pixka bat izan behar da, eta pazientzia, heldutasuna beranduago iritsi daiteke edo fisikoki ere beranduago garatu. Beti urteak alderatzen ari gara, 13 urteko bi gaztek akaso ez dute zer ikusirik fisikoki beraien artean eta 16rekin akaso berdin daude. Kontuz ibili behar dugu, kadete mailan kideen maila jarraitu ezin duen gazte batek, urte pare bat beranduago, bere kideak baina gehiago izan liteke.\nDena dela garaia iristen denean eta maila lortzen ez badu, orduan izan liteke unea esatekoa ahal zuena egin duela eta ez dela posible izan eta bizitzan beste gauza batzuk badirela.\nRamon: Sufrimenduarekin arrakasta lortzen bada, sufrimendu berarekin porrota lortzen da. 14 urterekin, biologikoki, heldutasun intelektuala dagoen moduan dago, kirola modu kognitibo batean aurkezten bazaio, berak badaki bere kide batzuk hobeak izango direla eta onartu egin beharko du, eta gainera txirrindularitzan talde lana egin beharko du eta bera baina hobea den batentzako lan egin beharko du. Beste gauza bat adin horiekin, hori egin behar dela defendatzea, ez dut hori defendatu nahi.


Gobernuak etxebizitzen balorazioan egia ez den tasatzailea desgaitu ahal izango du. | Consumer\nGobernuak etxebizitzen balorazioan egia ez den tasatzailea desgaitu ahal izango du.\nEntitate horien independentzia bermatzea da Hipoteka Legearen helburuetako bat.\nGobernuak behin betiko ezgaitu ahal izango ditu higiezinen balorazioetan “egiazkotasunik gabe” geratu diren tasazio-sozietateak, Hipoteka Merkatua Erreformatzeko Lege Proiektuan jasota dagoen bezala. Proiektu hori Legebiltzarrean izapidetzen ari dira.\nPraktika horrek berarekin ekar dezake tasazio zerbitzuak emateko homologazioa galtzea, bai eta isun ekonomikoa ere, entitatearen baliabide propioen %1erainokoa, gehienez ere 300.000 eurokoa.\nHipoteka Legeak, besteak beste, tasazio-sozietateen independentzia bermatu nahi du, eta, horretarako, Gobernuak arau-hauste oso larri, larri eta arinen katalogoa jaso du aipatu arauan, dagozkien zehapenekin.\nOso zehapen larrien artean, aukera ematen da tasazio-sozietateak, baita kreditu-erakundeenak ere, higiezinen balorazioan huts egiteko edo “egindako balorazio-jardueran lortutako datuekin eta probekin bat ez etortzeko”.\nGainera, “zuhurtasun baloratiborik eza” ere aurreikusten da tasazioak ondasun egokiak baloratzeko jaulkitzen direnean, dela hipoteka-tituluen estaldura osatzen edo osatuko duten kredituen berme gisa.\nHorrela, tasatzaileen aurka askotan salatutako interes-gatazka ezabatu nahi da, izan ere, askotan, sozietate horiek kreditu-erakundeentzat dira edo haientzat lan egiten dute, eta, ondoren, tasazio horren arabera, dagokion hipoteka-kreditua emango dute.\nLege berriak, beraz, tasatzaileen jarduketetan “independentzia eta profesionaltasuna” indartu nahi du, eta, horretarako, enpresa horietako zuzendarien eta administratzaileen arteko bateraezintasunak jasoko dituen barne-araudia egin beharra aurreikusten du.\nTalde bereko sozietate baten tasazio zerbitzuak dituzten finantza entitateek, halaber, horrelako eragiketak kontrolatuko dituen batzorde teknikoa sortu beharko dute.\nbalorazio pisos-eu tasatzaile


Milaka urtez munduaren sabaia zaintzen - Zientzia Kaiera\nAntzinako zortzi himalaiarren genomak sekuentziatu ditu AEBtako eta Suediako ikerketa talde batek. Haien DNAk lotura estua du gaur egungo sherpa eta tibetarrenarekin. Horrek erakusten duenez, kulturari dagokionez bilakaera izan bada ere, genetikoki, gaur egungo himalaiarrak garai batekoen ondorengo zuzenak dira.\nHimalaian bizitzeko kasta onekoa izan beharra dago: edonor ez da altuera, klima eta bizi kondizio horiei egunerokoan eusteko gai. Gainera, halako ingurune gogorrek erabat baldintzatzen dute biztanleriaren bilakaera, geologiak herrien arteko harremanak mugatu edo erraztu egin baititzake. Hori gutxi ez, eta klima ezin hotzagoak bikain gorde ditu bertako populazioaren DNAren sekretuak. Izan ere, duela hiru mila urteko giza arrastoetan ere, ikertzeko moduko material genetikoa topatu dute. Horrek guztiak genetikoki oso erakargarri egiten ditu himalaiarrak.\nHori horrela, Chicago, Oklahoma (AEB) eta Uppsalako (Suedia) unibertsitateetako zenbait ikertzailek Himalaian bizi izan ziren zortzi lagunen genomak sekuentziatu dituzte. Duela 3.150 urtetik duela 1.250 urte arte, eta hiru garai desberdinetan, bizi izan ziren zortzi lagunen arrastoak dira. Hain zuzen ere, Asia ekialdeko antzinako giza genoma berreskuratu duen lehen ikerketa da.\n1. irudia: Gizakiak egindako kobazuloz josita dago Himalaia. Bizitzeko zein hilobi gisa baliatu izan dituzte, milaka urtetan. (Argazkia: Christina Warinner)\nOndorioek erakusten dutenez, himalaiarren genetika egonkorra da, ingurune horretako herritarren DNAn ez baita aldaketa handirik izan milaka urtetan. Beste herri batzuk igaro ziren bertatik, eta utzi zuten arrastorik kultura eta ohiturei dagokienez, baina ez ziren bizitzen geratu, eta ez zituzten antzinako himalaiarrak ordezkatu. Hau da, gaur han bizi direnak garai batean bizi zirenen ondorengo zuzenak dira. Hala azaldu dute ikertzaileok, PNAS aldizkarian argitaratutako lanean.\n“Ikerketa honetan, erakutsi dugu jatorriz Asia ekialdeko lurralde garaietatik zetorren jendeak kolonizatu zuela Himalaiako mendialdea, eta ondoren, egonkortasun genetikoa izan dela milaka urtez, kultura materialean eta heriotza errituetan aldaketa nabarmenak izan diren arren”, adierazi du Christina Warinner ikerketa buruak.\nHorixe egiaztatu dute, aipaturiko zortzi giza genomen sekuentziazioari esker. Zehazki, Annapurna mendiaren bueltan dagoen natura erreserban aurkitutako zortzi lagunen arrastoak dira, eta hiru aro kultural desberdinetan bizi izan ziren; zaharrena duela 3.150 urte, eta gazteena, duela 1.250 urte. Genomak xehatzeko, Beagle izeneko superkonputagailua baliatu dute. Gainera, antzinako DNA sekuentzia horiek gaur egungo populazioarenarekin ere alderatu dituzte; sherpa etniako lau lagunekin eta Nepalgo bi tibetarrekin, esaterako.\n2. irudia: Himalaiako klima hotz eta lehorrari esker, oso antzinako giza arrasto batzuetan, DNA bikain mantendu da. (Argazkia: Christina Warinner)\nSekuentziazio horiek erakutsi dutenez, antzinako zortzi himalaiar horiek guztiek lotura genetiko estua dute Asia ekialdeko lurralde garaietan bizi den gaur egungo populazioarekin; hau da, sherpa eta tibetarrekin. Izan ere, Tibeteko goi lautadatik igo zen jendetik eratorriak dira himalaiarrak. Baina bitxiena zera da, milaka urteotan ez dela populazio ordezkapenik izan inguruotan: kulturan bilakaera izan bada, eta jatorriz bertakoak ez diren elementuak aurkitu baldin badira, himalaiarrek akulturazio prozesuak bizi izan dituztelako izan da. Hau da, besteen kulturak bere egin dituztelako, eta ez besteek haien tokia hartu dutelako.\nGainera, antzinako himalaiarrek eta gaur egungo tibetarrek mutazio bereizgarri berberak dituzte EGLN1 eta EPAS1 geneetan. Oxigeno gutxiko eta garaiera handiko tokietara egokitzeko ahalmena ematen diete mutazio horiek. Beste gauza askoren artean, horiei esker dira hain kasta onekoak.\nChoongwon Jeong et al. Long-term genetic stability and a high-altitude East Asian origin for the peoples of the high valleys of the Himalayan arc. Proceedings of the National Academy of Sciences (PNAS). June 20, 2016. doi: 10.1073/pnas.1520844113\nArgitalpen-data: 2016/06/30 · Atala: Dibulgazioa, Kolaborazioak


topic_facet:"Elektrizitatea eta Elektronika (Lanbide Arloa)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Industria-robotika (Modulua)" topic_facet:"Sistema elektroteknikoak eta automatizatuak (Heziketa zikloa). Goi maila" genre_facet:"Curriculumeko baliabideak" author_facet:"Inasmet"\nProposatutako gaia: Elektrizitatea eta Elektronika (Lanbide Arloa) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Industria-robotika (Modulua) Proposatutako gaia: Sistema elektroteknikoak eta automatizatuak (Heziketa zikloa). Goi maila Generoa / Forma: Curriculumeko baliabideak Egilea: Inasmet\n1 Automatismo Elektrikoak, Pneumatikoak eta Hidraulikoak (Modulua) 1 Automatizazio industrialeko sistemen integrazioa (Modulua) 1 Automatizazioa eta robotika industriala (Heziketa Zikloa). Goi maila 1 Beroa sortzeko instalazioak (Heziketa zikloa). Erdi maila Elektrizitatea eta Elektronika (Lanbide Arloa) 1 Hozteko eta girotzeko instalazioak (Heziketa Zikloa). Erdi maila Gehiago ... 1 Industria-automatismoak (Modulua) Industria-robotika (Modulua) 1 Instalazio domotikoen eta automatikoen konfigurazioa (Modulua) 1 Instalazio elektriko eta automatikoak (Heziketa Zikloa). Erdi zikloa 1 Instalazio elektrikoak eta automatismoak (Modulua) 1 Instalazioa eta mantenimendua (Lanbide Arloa) 1 Lanbide Heziketa Mantentze-lan elektromekanikoa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Potentzia-sistemak (Modulua) 1 Sistema elektrikoak, pneumatikoak eta hidraulikoak (Modulua) Sistema elektroteknikoak eta automatizatuak (Heziketa zikloa). Goi maila 1 Sistema mekatronikoen konfigurazioa (Modulua) Guztiak ikusi ... gutxiago ...


Poliziaren gehiegikeriaren biktima izan zela aitotzeko eskatu dute Eguzki plataformak eta Gladys Gogoan elkarteak.\nGladys del Estali omenaldia, Donostian. Argazkia: Ander Altuna | EITB Media\nGladys del Estalen omenez sortutako saria\n'Gladysez haratago joan, eta mugimendu antinuklearra ezagutzera eman nahi izan dugu'\nDonostiako Kristina Enea parkean omendu dute gaur Gladys del Estal, urtero legez. Bere hilketaren 42. urteurrenean, eta biktima gisa aitortzeko eskatu dute Eguzki plataformak eta Gladys Gogoan elkarteak.\nGuardia Zibilak 1979an hil zuen Gladys del Estal gazte donostiarra, buruan tiroa jota, energia nuklearraren kontrako manifestazio batean, Tuteran. Hala ere, Estalen izena ez dago indarkeria polizialaren biktimen zerrendan.\n"Gladys gogoratzen dugu, ez soilik 'gureetako bat' izan zelako, baizik eta egun hartan Gladys Tuterara eraman zuten arrazoiak inoiz baino indartsuagoak direlako gaur egun", salatu dute antolatzaileek komunikatu batean.\nBeste urtebetez Gladysek merezitako omenaldia jaso du egiatar ta Euskal Herriaren aldetik. Azken egunetan ikusi dugu gainera erakundeek ahaztua duten biktima honen oroimenean egindako mural bat nola fcc-k Donostiako Udalaren aginduz suntsitu zuen. Gladys, Herriak miresten zaitu! pic.twitter.com/SLx6pEcrkG\n— Eguzki (@EguzkiEH) June 5, 2021\n'Ez, eskerrikasko! Gladysen leihoa' dokumentalari buruzko elkarrizketa: 'Erresistentzia egiteagatik hil zuten Gladys'


Ikusten duzuna ikusten duzula, gozatu! — Gaztezulo\nIkusten duzuna ikusten duzula, gozatu!\nIkusten duzuna ikusten duzula, gozatu! https://www.gaztezulo.eus/ilustrazioak/ikusten-duzuna-ikusten-duzula-gozatu-1 https://www.gaztezulo.eus/ilustrazioak/ikusten-duzuna-ikusten-duzula-gozatu-1/@@download/image/editorialala_229.jpg\nIlustrazioa: jonathan bartlett\nTelesail guztiak “ikusi nahi, baina ezin” horrek antsietatea sortzen dizu? Ezer ez galtzearen obsesioa gailentzen ari da, eta antsietate horrek kontsumitzeko modu toxikoa sortzen du?\nTelesailena da, zalantzarik gabe, azken urteotako fenomeno kultural aipagarrienetako bat, gune kulturalean espazio geroz eta garrantzitsuagoa betetzen hasi baitira. Baina kopuruarekin eta hauek irensteko abiadurarekin itsutzen hasi garela uste dut. Kuadrillan edota lagun artean, adibidez, It’s a Sin telesaila etengabe aipatzen ari badira, eta zuk ekoizpen hori ikusten ez baduzu, elkarrizketa horietatik kanpo geratzeko arriskua duzu. The Mandalorian-en hirugarren denboraldia bihar goizeko 9:00etan estreinatzen bada, “ea nork ikusten duen lehenago” lasterketa amaigabean murgilduko zara. Hemen loratzen da, nire ustez, polemika honen gakoa: irakurketarekin gertatzen den bezala, alderdi atsegingarria ez galtzea ezinbestekoa izan beharko lukeela. Ikusleak istorioak ikusteko desiratzen baino, ikusi dituela kontatzeko gogoz dagoela dirudi. Ezer ez galtzearen obsesioa gailentzen ari da, eta antsietate horrek kontsumitzeko modu toxikoa sortzen du.\nAlegia, ikusten duzuna ikusten duzula, gustura izan dadila, nahi duzulako, eta ez ondokoak hala egin duelako, sare sozialek bultzatu zaituztelako ala aipaturiko plataforma hauen algoritmoek burmuina xurgatu dizutelako. Eskaintza hainbeste zabaldu da, non egungo estreinaldi mordoa igerian dabilen, duela 10-15 urteko telesailekin batera. Ondorioz, ikusle askok uko egin diote borondatez aukeratzeari eta “zer ikusi” erremintak edota “gomendio” aplikazioak erabiltzen hasiak dira beraien ordez erabakiak hartzeko. Izar kopuruaren arabera edo Interneteko “adituaren” gustuen arabera. Beraien ordez aukeratze horrek frustraziora eraman dezake ikuslea eta “telesail gehiegi egiten dira” esaldia errepikatzen has daiteke.\nEz dago telesail gehiegi, liburu, film edo txokolate tableta gehiegi ez dagoen bezala. Erabateko ezagutza seriezale bat lortzeko nahiak eta elkarrizketetatik kanpo ez geratzeko beharrak gugan gabezia faltsu bat sortu duela iruditzen zait. Ikus-entzunezko hauetako asko behartuta bageunde bezala irensten ditugu. Beraz, ikusten duzuna ikusten duzula, gozatu!


About: Solferinoko gudua\nSolferinoko gudua 1859ko ekainaren 24an, Italiaren bateratze prozesuaren barnean, Solferino herrian gertatutako bataila izan zen. Frantziar eta sardiniar armadek austriar armadaren aurka borroka egin zuten eta lehenengoak -frantsesak eta sardiniarrak- nagusitu ziren. * Armada frantsesa Napoleon III.ak gidatu zuen eta sardiniarra Viktor Emanuel II.ak. 118.600 gizonek osatutako armada zen. * Austriako buruzagia, berriz, Frantzisko Josef enperadorea izan zen eta 100.000 gizon bazituen berekin.\nSolferinoko gudua 1859ko ekainaren 24an, Italiaren bateratze prozesuaren barnean, Solferino herrian gertatutako bataila izan zen. Frantziar eta sardiniar armadek austriar armadaren aurka borroka egin zuten eta lehenengoak -frantsesak eta sardiniarrak- nagusitu ziren. * Armada frantsesa Napoleon III.ak gidatu zuen eta sardiniarra Viktor Emanuel II.ak. 118.600 gizonek osatutako armada zen. * Austriako buruzagia, berriz, Frantzisko Josef enperadorea izan zen eta 100.000 gizon bazituen berekin. 9 orduko borrokaren ondoren, austriarrek amore eman beharrean izan ziren, kalte izugarriak jasan zituztelarik: 3.000 soldadu austriar baino gehiago hil ziren, 10.807 zauritu eta beste 8.638 desagertu ziren. Bando garailean ere emaitza larria izan zen: 2.492 baja egon ziren, 12.512 zauritu eta 2.922 desagertu. Gudu hartan Jean Baptiste Elizanburu olerkari eta eleberrigile euskaldunak hartu zuen parte. Frantziar armadako kapitain izan zen eta batailako zenbait pasadizo bere olerkietan islatu zituen, hala nola, leherketa batean zaurituta itsuturik itzuli zen euskaldunaren kasua (Solferinoko itsua). Gudu honetako sarraskia eta eragindako oinazeak ikusi eta gero, Henri Dunantek Gurutze Gorria sortzea erabaki zuen. (eu)\nGuda honen ondorioz izandako sarraskiagatik sortu zen Gurutze Gorria\nSolferinoko gudua 1859ko ekainaren 24an, Italiaren bateratze prozesuaren barnean, Solferino herrian gertatutako bataila izan zen. Frantziar eta sardiniar armadek austriar armadaren aurka borroka egin zuten eta lehenengoak -frantsesak eta sardiniarrak- nagusitu ziren. * Armada frantsesa Napoleon III.ak gidatu zuen eta sardiniarra Viktor Emanuel II.ak. 118.600 gizonek osatutako armada zen. * Austriako buruzagia, berriz, Frantzisko Josef enperadorea izan zen eta 100.000 gizon bazituen berekin. (eu)\nSolferinoko gudua (eu)


A Zikloa - Urtean Zehar 2 - 23. domekea - 2020.eko Irailaren 06a\nSenideok: Ondo etorriak sinismen berean alkarturik ospatuko dogun Eukaristia honetara. Jesukristo berbiztuak alkartzen gaitu otoitzean.\nJainkoa bizitzaren erdian, poztasunean, ezinean, egoera eta pertsona bakotxean dagoela gogoratuko deusku gaurko liturgiak. Askapenaren alde jokatzen dan lekuan, hantxe dago Jainkoa. Baina bizitzak gora-behera asko daukaz; batzuetan gure “iparra” galdu edo besteengandik aparte bizi gara, ustez, gu zirikatzen dabizelako.\nALKAR ZUZENDU eta PARKATZEKO eskatzen deusku Jesusek, gure norberekeri eta iluntasunak baztertzeko. Baina ez da egiteko erreza; kontuz eta apaltasunez egiteko lana da; Jainkoaren maitasunean bat eginda; Beragandik ikasteko gogoz; inor mindu barik pertsonak salbatzeko gogoaz egina.\nEukaristia honetan anai-arrebengana hurreratzen gara, alkarrekin Jainkoaren maitasuna ospatzeko.\n1. irakurgaia: Ezekiel 33, 7-9\nProfetearen zeregina adi egotea da; inguruan gertatzen dana Jainkoaren argitara ikusi eta herria bihotz barritzera eroatea. Ikusten dituan arriskuak ere iragarten ditu, herriak baztertu daizan eta Itunaren bidea jarraitu. Eginkizun hori betetzea, herriaren aurrean hartu dauan konpromisoa betetzea da. Ezekiel profetearen zati hau entzuten dogu.\n2. irakurgaia: Erromakoai 13, 8-10\nErromakoai egindako idazkian, kristauak lagun hurkoak zelan tratatu behar dauzan agertzen deusku Paulo apostoluak: bere irudi garanez eta Famili Barriaren kide, Jainkoak nahi dauana maitasunean bizitzea da. Senidea maite dauanak ez deutso minik egiten, beretzat onena dana deseatu baino. Entzun daigun gogoeta hau.\nEbanjelioa: Mateo 18, 15-20\nAlkarte bizitzari buruzko katekesi barruan sartzen da entzungo dogun zatia. Anai-arreben arteko maitasunean dagoan oinarrizko alderdi bat aurkezten deusku: SENIDEARTEKO ZENTZAPENA; ez da egiteko erreza, baina Jainkoaren pedagogiak horretara bultzatzen gaitu. Jesusen arabera, lagun hurkoa maitatzea ez da isiltzea; sarritan esan egin behar jako, lagundu, norabidetu, onean zuzendu. Entzun daigun Jesusek dinoskuna.\nJainkoa Aita-Amaren laguntza behar dogu. Konfiantzaz beterik, Eleizaren, gizadiaren eta gure preminak aurkezten deutsaguz.\n1.- Eleizea, gaurko munduan agertzen diran preminetara zuhur eta izarrik egonez, Jainkoaren maitasunaren testigu eta iragarle izan daiten. ESKATU DEIOGUN JAUNARI.\n2.- Gure gizartean izan daiguzan beti, besteen alde emoten diran pertsona solidarioak, apalak eta abegikorrak, itxaropenaren profetak eta Jainko biziaren mezulariak. ESKATU DEIOGUN JAUNARI.\n3.- Kristauok, Jainkoaren maitasunean oinarriturik, behartsuengana eta gure gizarteak baztertzen dituenengana hurreratzen jakin dagigun. ESKATU DEIOGUN JAUNARI.\n4.- Munduan, gure herrian eta gutariko bakotxarengan bakea nagusituz, beti parkatzeko, onartzeko eta alkarrizketarako prest agertu gaitezan. ESKATU DEIOGUN JAUNARI.\n5.- Harrerea, errespetua eta parkamena zainduz, gure Alkartea danok aurkitzeko leku egokia izan daiten. ESKATU DEIOGUN JAUNARI.\nBAKE KEINUAREN AURKEZPENA\n(Gaur, momentu honetan egin geinke bakearen keinua. Jainkoaren parkamena onartuz, gu ere alkar parkatzera deituak gara. Otoitza, meza emoileak egiten dau)\nOTOITZA – AZALPENA: Maitatzen diran eta bihotzez parkatzen diranen aurrean pozten zaran Jainko Aita-Ama on eta errukitsua; parkatuak izatearen eta parkamenaren ezaugarri izan nahi dogu anai-arreben aurrean. Alkarri BAKEA emonaz, Zuk eskatzen deuskuzun eran bizitzeko gogoa agertzen deutsugu. Lagundu eiguzu, Jauna, pertsona guztiak errespetatzen, eta behar danian bihotz onez eta maitasunez zuzentzen.\n- Senideok: eskeini deiogun alkarri benetako bakea eta parkamena.\nORDULARI BATEN AURKEZPENA\n(Alkarteko pertsona heldu batek egiten dau; aita batek egiten badau, hobeto)\nOTOITZA – AZALPENA: Jauna, denpora zaintzeko eta neurtzeko erabilten dogun ordulari bat dakartsut. Gaur, ikasturte barri baten aurrean gagozala agertu nahi deutsut. Gure ibilbidean, pertsona lez eta sinismendun lez aukera barri baten aurrean aurkitzen gara. Eskerrik asko, Jauna, zugandik hartzen doguzan mesede guztiakaitik; Zugaz kontatzen jarraitzen dogu.\nUME BATEN AURKEZPENA\n(Umea, meza-emoilearen ondora doa eta eskuak otoitz egiteko lez batzen ditu)\nOTOITZA – AZALPENA: Jauna, beste ezer barik, gaur neu eskeintzen naiatzu. Apaltasun ezaugarri lez eta otoitzerako keinu lez, zure aurrean eskuak batu dodaz. Zuri eskeintzen naiatzu, Jauna. Esku hobeagotan ezin neitekenez egon, egizu nigaz, Jauna, zeuk nahi dozuna. Oso-osorik zeurea naz, Jauna.\nADREILU BATEN AURKEZPENA\nOTOITZA – AZALPENA: Jauna, adreilu hau dakartsut. Etxegintzan, oinarrizko elementua dogu. Gure alkartearen izenean dakartsut; zeu zara alkarte honen oinarri eta euskarri. Zugan ipinten dogu gure sinismena eta konfiantzea. Zu kontuan izanez ulertu gura dogu gure bizitza, gure ingurukoena, inguratzen gaituan guztiarena, errealitate eta historia guztiarena... Eta hor, zure Seme maiteak egin eban antzera, zure Erreinuaren alde jokatuko dogu.\nSenideok: ospakizunaren amaierara heldu gara. Jainkoak, parkamena eskatzera eta parkamena eskeintzera deitu deusku; alkar onartzera eta maitasunean bizitzera; solidarioak izanez eta senideak bideratuz, Jainkoaren maitasunera hurreratzera. Jainkoak bere mezulari lez behar gaitu. Prest gagoz? Ebanjelio testigutzaz beteriko aste zoriontsua!\n“Jaungoikoak mundua Beragaz adiskidetzen ziarduan Kristogan,\nMaisuak bere Alkartea, gu, deitzen jarraitzen dau; bere Erreinuraen proposamena onartu dabenen taldea lantzen jarraitu nahi dau. Gutariko bakotxarengan, BIZITZEKO ERA BARRI BAT sortu nahi dau.\nJainkoaren Erreinua barruan daroagunean, Erreinu horrek daukazan baloreen lekuko izan behar dau kristauak. Hauxe da Jainkoaren Hitzak domeka honetan eskeintzen deuskuna. Kristauok, mundu honen erdian, gaitzagaz inguraturik aurkitzen gara; ezerezean geratu barik, salatzera deituak gara (1. irakurgaia). Besteak egiten dabenagaz eskandalizatuta gelditzea ez da nahikoa; errealitatea baztertuz, toki “garbi eta santuan” ezkutatzea ez da Jainkoaren hitzak agertzen deuskun bidea.\nGizakiak bizi eta hartuemonak daukezan tokian, lana egin eta ardurak hartzen dabezan lekuan, borrokatu eta ondo pasatzen daben lekuan egon behar dogu kristauok ere. Ez gizakia kondenatzeko, SALBATZEKO baino. Hauxe da izan ere benetako helburua (gaurko ebanjelioa). Ez besteak epaitu, parkatu baino; ez inor baztertu, dabilen artean bere ondoan ibili baino.\nJaunak gugaz gauza bardina egiten dau. Berak gu bihotzean garoaz eta hortik gauza guztiak ezbardinak ikusten dira. Hortxe dago gakoa.\nZORIONTSUAK Jesusen IZAERA hori onartzen dabenak:\neuren bizitza mundu honentzat BEDEINKAPENA izango dalako!\n"Bi edo hiru lagun neure izenean batuta dagozan tokian, neu be erdian nago"


Addams familia, Aldatzea komeni eta Unibertsolariak taldeak, Bardoetako finalera — Bardoak 2018\nAddams familia, Aldatzea komeni eta Unibertsolariak taldeak, Bardoetako finalera\nBigarren faseko azken hiru saioak jokatu ziren asteburuan eta horien ostean hiru taldek lortu dute Bardoak Nafarroako taldekako bertso ekimenerako finalerako txartela. Baztan-Malerrekako Addams familia, Leitzako Aldatzea komeni eta Lesakako Unibertsolariak izango dira martxoaren 24ko Lekunberriko finalean kantatuko duten hiru taldeak.\nOstiralean Erratzun Addams familia eta Topa Bardo kopa! taldeak izan ziren kantuan. Herriko Zubipunta taberna lepo bete zen eta saioa parekatua joan bazen ere, azkenean etxekoek lortu zuten haien bigarren puntua eta finalerako txartela eskuratu.\nErratzu saioko Bardoak, saio ostean.


Helburu orokorrak - Antzuola Herri Eskola\nIKASTETXEA » Helburu orokorrak\nIkastexearen helburu orokorrak Hezkuntza Proiektuan jasota daude eta ondorengo hauek dira:\n* Haurraren autonomia intelektuala, sozio-afektiboa, zein morala garatzea, inguru natural eta sozialaren aurkikuntza eta ezagutza erraztuz.\n* Eskola zerbitzu publiko erara ulertu eta planteatzea.\n* Euskara eta euskal kulturaren balorazioa, ezagupena eta erabilera bultzatzea: halaber, beste herrien kulturak ezagutu, baloratu eta euren ekarpenak eskolaratu.\n* Eskola eta inguru fisikoa, soziala zein historikoa lotzen ahalegindu, identifikatzen eta definitzen gaituzten ezaugarriak jasoz eta geure ekarpen propioak gizarteratuz.\n* Aniztasun, aberastasun eta hazkunde pertsonal eta sozialaren bultzatzaile gisa planteatu eta eskolan sustatzea, ikastetxea osatzen duten partaide guztien iritzi, ideia, zein sinismenak errespetatuz eta egoera diskriminatzaileak, pertsonalak zein sozialak, arbuiatuz.\n* Ezagupenaren eta balioen eraiketan aniztasunari era koherente baten erantzuteko egokiak diren eskuhartze erizpideak finkatzea.\n* Eskolako antolaketan, zein bere ekintzetan, ajenteen benetako partaidetza bermatzea, gestio amankomunerako bideak urratuz. Familien eta ikasleen partaidetza eskolaren helburu izan behar du ezagupenaren eraiketaren alorrean, ere.\n* Ikerkuntza eguneroko praktika pedagogikoaren hausnarketan eskolako irakaslegoa konprometitzea; halaber, bere hobekuntza zientifiko zein profesionalean. Hau dena irakaskuntzaren berrikuntzaren eta burutzen duen heziketaren hobekuntzaren alde, beti ere, giza aldaketek ikasleei planteatzen dizkieten premia berriei erantzun ahal izateko.\n* Haurren aprendizai konstruktibistan eta irakasleen eskuhartze konstruktibistan oinarritzen den proiektu hezitzailea diseinatzea eta garatzea, aprendizaia testuinguru kultural jakin baten gertatzen den giza ekintza bezala ulertuz.\n* Gizartean ematen ari diren gertaera eta ekarpenei eskola irekitzea eta beste ikastetxe, instituzio eta heziketaren alorreko artean komunikazio eta esperientzia hezitzaileak trukatzea.


COVID-19 eta Txina: «Gerlari otso» diplomazialarien garaia - Telesforo Monzon\nCOVID-19 eta Txina: «Gerlari otso» diplomazialarien garaia.\nMundu osoko behatzaileek, Txinak COVID-19 birusa nola kudeatu duen, bai eta hori dela eta egindako kritikekiko erakutsi duen gehiegizko sentsibilitatea dela eta, euren frustrazioa adierazi dute. Baina arreta handiagoz begiratu behar da Txinako historia hurbila, Txinak agerraldiari eman dion erantzuna ulertzeko.\nTxinako Alderdi Komunistak (PCCh) herri txinatarraren aurrean herrialdea gobernatzeko duen legitimitatea hiru zutabetan oinarritzen da: egonkortasun sozial eta politikoa, hazkunde eta garapen ekonomikoa eta Txina munduko potentzia lider gisa berrezartzea. Azken urteotan, bigarren zutabea zaildu ahala, hirugarrenak garrantzi handiagoa hartu du. Azken bi mila urteetan Txina («Zhongguo», erdialdeko herrialdea) munduko herrialderik boteretsu eta zibilizatuena izan da. Mendebaldekoak iritsi arte, opioa, zeta eta zeramikengatik trukatuz, eta herrialdea atzerriko kontzesiotan banatuz. Horrela hasi zen, PCCHak irainaren mendea deitzen duena. Alderdiaren zilegitasuna, neurri handi batean, irain horri amaiera emateko eta Txina zentroan izango duen zilegizko lekura itzultzeko duen arrakastan oinarritzen da. Donald Trumpen eslogana «Amerika handia izan dadila berriro» bada, Xi Jinpingena «Txina Zhonguo izan dadila berriro» da.\nXik, aldiz, Txina, profil altuagoa hartzeko prest dagoela pentsatzen du argi ta garbi; dela Gerrikoaren eta Ibiblidearen Ekimena bultzatuz, dela Hegoaldeko Txinako Itsasoan bere subiranotasuna berretsiz.\nDeng Xiaopingek, Txina mundura zabaldu zuen arkitektoak, bere ondorengoei , kanpoko munduarekin zuten harremanean, «taoguang yanghui» – «distira ezkutatzea, iluntasuna elikatzea» – aholkatu zien. Prosaikoki, hau, profil baxua mantentzea bezala interpreta daiteke, Txinaren indarra ezkutatuz, herrialdea garatzen den bitartean. Hau aldi baterako kontseilu bat besterik ez zen izan. Dengek uste zuen Txina ez zela borrokarako behar bezain indartsua, batez ere AEBekin, eta hobe zela, prest egon arte arreta zentroa saihestea. Xik, aldiz, Txina, profil altuagoa hartzeko prest dagoela pentsatzen du argi ta garbi; dela Gerrikoaren eta Ibiblidearen Ekimena bultzatuz, dela Hegoaldeko Txinako Itsasoan bere subiranotasuna berretsiz. Txinan asko dira Xirekin ados ez daudenak, baina desadostasuna uneari buruzkoa da edukiari buruzkoa baino gehiago. Beldur dira Xi goizegi hasi ote den eta Txinako lorpenak arriskuan jartzen ari den.\nArgazkia: Aiokr Chen, Unsplash.\nEz daude hain kezkatuta atzerriko iritzi publikoan duten eragin txarragatik. Txinako publikoari (eta bere buruzagiei) Mendebaldeak Txina umiliatzea uzten ez dutela erakustea da haien kezka.\nGerlari otso diplomazialariek (Txinako eliteko komando unitate bati buruzko film arrakastatsu batengatik horrela deituak) Xiren atzerri politika oldarkor berria sinbolizatzen dute. Zhao Lijian Kanpo Arazoetako Ministerioaren bozeramaileak zuzenduta, twitter eta beste hedabide batzuk erabiltzen dituzte anfitrioiei eraso egiteko, historia negatiboak baztertzeko eta teoria konspiratiboak sustatzeko. Denbora gutxi dute profil baxuko diplomazialari txinatar tradizionalentzat, eta, haien ustez, hauek atzerriko gobernuei eta GKEei Txinako giza eskubideen historia edo Xinjiangen eta Tibeten izandako jokabidea kritikatzeko aukera eman diete, Mendebaldearen hipokrisia aurpegiratu gabe. Txina berriz ere Zhongguo bada, orduan beste herrialde batzuek errespetua erakutsi beharko liokete, eta, bestela, Mendebaldeari eraso egingo diote Ekialde Ertainean eta Afrikako iparraldean izandako porrotengatik, edo beren gizarteetan dituzten desberdintasun sozial eta ekonomikoengatik. Ez daude hain kezkatuta atzerriko iritzi publikoan duten eragin txarragatik. Txinako publikoari (eta bere buruzagiei) Mendebaldeak Txina umiliatzea uzten ez dutela erakustea da haien kezka.\nAldi berean, Txinak Mendebaldean zituen kritikoek, Txina birusa bere eragina areagotzeko erabiltzen ari zela ohartarazi zuten, eta Txinak birusarekin egindako manipulazioa erabili zuten Huaweiren presentzia Europako 5G sareetan bezalako eztabaidak berriz azalerazteko.\nWuhanen COVID-19ren agerraldia gertatu zenean, Txinaren hasierako erantzuna (Hubeiko funtzionarioek hanka sartu ondoren) tradizionalagoa izan zen. MMErekin eta nazioarteko komunitatearekin elkarlanean aritzeko erakustaldi handia izan zen, baita mendebaldeko analistek (Txinaren ezagutzak baino gehiago ideologiak bultzatuta) Txinaren Txernobyl unea zela eta PCCHaren amaiera gertu zegoela adierazi zutenean ere. Birusa mundu osora zabaldu ahala, Txinak babes eta proba taldeak eta medikuak bidali zituen herrialde kaltetuenetara, bereziki Italiara eta Espainiara. «Maskaren diplomazia» delakoak nolabaiteko eragina izan du tokiko herrietan, bereziki garai horretan Europar Batasuneko kideen laguntza txikia jasotzen zutelako (Alemaniak babes-ekipamendua esportatzea ere debekatu zuen). Aldi berean, Txinak Mendebaldean zituen kritikoek, Txina birusa bere eragina areagotzeko erabiltzen ari zela ohartarazi zuten, eta Txinak birusarekin egindako manipulazioa erabili zuten Huaweiren presentzia Europako 5G sareetan bezalako eztabaidak berriz azalerazteko. Mendebaldean krisiaren eraginak gora egin ahala, batez ere haren eragin ekonomikoak, Txina kritikatzen duten eta krisiaren errua leporatzen zioten ahotsak indartu egin dira.\nArgazkia: Camillo Corsetti Antonini, Unplash.\nJarduera horiek Txinako biztanleei Txinako gobernuak krisia beste batzuek baino askoz hobeto maneiatu zuela erakusten zieten, eta ez diplomazialariek Txinari egindako mendebaldeko kritikei uko egiten zietela bakarrik.\nAmeriketako Estatu Batuetako Presidentea Wuhaneko birusaz hitz egiten hasi zenean eta birusak Wuhaneko ikerketa instalazio batetik ihes egin zuela baieztatu zuenean, gerlari otso diplomazialariak uhaletik askatu ziren. AEBko armadak birusa Txinara eraman zuela esan zuen Zhao MFAko bozeramaileak. Parisko enbaxada txinatarrak Frantziako gobernuari bere zaharrak utzi eta harrera etxeetan hiltzea leporatu zion. Txinak Australian zuen enbaxadoreak Australiako gobernuari Txinak bere nekazaritza-produktuak erosteari utziko ziola ohartarazi zion birusaren agerraldiari buruzko ikerketa independente batean tematuz gero. Txinako diplomazialari guztiek ez zuten ikuspegi oldarkor hori hartu – Washingtonen Txinako enbaxadore beteranoak publikoki ezeztatu zuen Zhaoren konspirazioaren teoria. Txinaren mundu osoko lagunak kexu ziren otso gerlari diplomatiko hauek Txinaren izen onari egiten zioten kalteagatik. Baina ez zuten guzti honen gakoa ulertu. Jarduera horiek Txinako biztanleei Txinako gobernuak krisia beste batzuek baino askoz hobeto maneiatu zuela erakusten zieten, eta ez diplomazialariek Txinari egindako mendebaldeko kritikei uko egiten zietela bakarrik.\nEpe laburrean, Txinaren eta AEBen arteko harremanak AEBren presidentetzarako aukeraketaren eta Trumpen ahaleginen mende egongo dira, honek arreta krisiaren bere kudeaketa txarretik desbideratzeko, Txina erruduntzat joko duelarik.\nTxina COVID-19ko krisitik ateratzeko modua AEBak ateratzeko moduaren araberakoa izango da, biak ahuldu egingo dira, eta Txinak herrialde batzuetan, baita Europan ere, bazterketari aurre egin beharko dio. Baina AEBk paper globala betetzeko interes gutxiago dutenez, Txinak ere aukerak izango ditu. Epe laburrean, Txinaren eta AEBen arteko harremanak AEBren presidentetzarako aukeraketaren eta Trumpen ahaleginen mende egongo dira, honek arreta krisiaren bere kudeaketa txarretik desbideratzeko, Txina erruduntzat joko duelarik. Fox albiste-erakundeak «5 begiak» erakundearen inteligentzia-txosten faltsu bat «filtratu» du dagoeneko, eta Txina kritikatzen du Australiako egunkari batean, Trumpek eta Pompeo, Estatu idazkariak, geroago erabiliko duten materiala emanez. Azaroa hurbildu ahala gauza bera gertatuko da. Gerlari otso diplomazialariak ez dira besoak uztarturik geratuko.


EBAZPENA, 2020ko urtarrilaren 16koa, Segurtasuneko sailburuordearena, zeinaren bidez iragartzen baita Euskadiko segurtasun pribatuaren esparruko ohorezko aipamenak emateko prozesua, 2019. urteari dagokionez. - Eusko Jaurlaritza - Euskadi.eus\nAzpigaia: Instituzional; Herrizaingoa\nKONDEKORAZIOAK ETA BEREIZKETAK\nEuskal Autonomia Erkidegoak segurtasun pribatuaren arloan dituen eskumenak arautzen dituen urriaren 21eko 207/2014 Dekretuaren 11. artikuluan jasota dagoenez, beren betebeharrak betetzean nabarmentzen diren segurtasun pribatuko langileei Segurtasun Saileko ohorezko aipamenak eman ahal izango zaizkie; ohorezko aipamen horiek merituzko ekintzen arrisku-ezaugarri bereziak, nekagarritasuna, ekimen profesionala eta gizarte-garrantzia kontuan hartuta emango dira, ofizioz edo, bestela, partikularren, langileak kide diren enpresen edo segurtasun pribatuarekin zerikusia duten beste erakunde batzuen ekimenez.\nSegurtasun Sailaren egitura organikoa eta funtzionala ezartzen duen apirilaren 11ko 83/2017 Dekretuaren 14.3.h) artikuluan adierazten denez, Segurtasuneko sailburuordeari dagokio ohorezko aipamenak ematea.\nSegurtasuneko sailburuaren 2016ko martxoaren 1eko Aginduak, Euskadiko segurtasun pribatuaren esparruan ohorezko aipamenak emateari buruzkoak, ohorezko aipamenak emateko prozedura onartzen du. Hala, eskubidea aintzatesten die segurtasun pribatuko langileei ohorezko kondekorazioak eta sariak jasotzeko; segurtasun pribatuko enpresei, diplomak jasotzeko; eta pertsona fisikoei, instituzioei, korporazioei, erakundeei eta establezimendu publikoei nahiz pribatuei, ohorezko plakak jasotzeko.\nSegurtasuneko sailburuaren 2016ko martxoaren 1eko Aginduaren 8.2 artikuluak ezarritakoa betetzeko, ebazpen honen bidez, Euskadiko segurtasun pribatuaren esparruko ohorezko aipamenak emateko prozesua iragartzen da, 2019. urteari dagokionez.\nHori guztia dela eta, hau\nLehenengoa. Euskadiko segurtasun pribatuaren esparruko ohorezko aipamenak emateko prozesua iragartzea, 2019. urteari dagokionez, honako lau kategoria hauetan:\nBigarrena. Aipamenak emateko prozedura, horien xedea eta helburua, horiek emateko balorazio-irizpideak, eta halakoak jasotzeko pertsonek eta erakundeek egiaztatu beharreko betekizunak eta aurkeztu beharreko agiriak Segurtasuneko sailburuaren 2016ko martxoaren 1eko Aginduan finkatuta daude, Euskadiko segurtasun pribatuaren esparruan ohorezko aipamenak emateari buruzkoan.\nHirugarrena. Nolanahi ere, proposamena egiten duenak bere burua identifikatu behar du; proposatutako pertsona edo entitatea zehaztu eta, segurtasun pribatuko langilea bada, lan egiten duen segurtasun-enpresa identifikatu; proposatzen den aipamenaren kategoria (ohorezko kondekorazioa, ohorezko saria, diploma edo ohorezko plaka); proposamena zer ekintzatan oinarritzen den azaltzeko memoria eta, halakorik balego, horren frogagarri den dokumentazioa.\nLaugarrena. Kategoria guztietako aipamen-proposamenak aurkezteko epea 2020ko apirilaren 30ean bukatuko da.\nBosgarrena. Honako leku eta era hauetan aurkeztu behar dira eskabideak:\nPertsona fisikoek bai aurrez aurre bai modu elektronikoan aurkez ditzakete eskabideak:\nAurrez aurre: Eusko Jaurlaritzako Herritarren Arretarako bulegoetan (Zuzenean) aurkeztuko dira: Bizkaian (Kale Nagusia 85, 48011 Bilbo); Gipuzkoa (Andia 13, 20003 Donostia), eta Araba (Ramiro Maeztu 10 beh., 01008 Vitoria-Gasteiz)\nModu elektronikoa: eskaerak modu elektronikoan aurkeztu beharko dira egoitza elektroniko honetan: https://www.euskadi.eus/zerbitzuak/10426034\nBide elektronikoa erabiliz gero, gune honen bitartez egin beharko dira eskaeraren ondorengo izapideak: http://www.euskadi.eus/nirekudeaketak\nEskaera izapidetzeko edota dokumentazioa aurkezteko aukeratutako bideak (aurrez aurrekoa edo elektronikoa) ez dakar prozedurako hurrengo izapideetan ere nahitaez bide hori bera erabili behar izatea. Edozein momentutan alda daiteke bidea.\nPertsona juridikoek bide elektronikoa baino ez dute erabiliko eskabideak aurkezteko, eta lehen aipatu dugun egoitza elektronikoan egingo dute.\nSeigarrena. 2020ko ekainaren 12an emango dira aipamen horiek, Euskadiko Segurtasun Pribatuaren Egunean.\nZazpigarrena. Aipamen-proposamenak aurkezteko epea bukatu ondoren, Segurtasuneko sailburuaren 2016ko martxoaren 1eko Aginduaren 8.4 artikuluan jasotako ebaluazio-batzordea deituko da, ohorezko aipamen-eskaerak baloratzeko eta horiei buruzko ebazpen-proposamena egiteko.\nVitoria-Gasteiz, 2020ko urtarrilaren 16a.\nAldatutakoa: EBAZPENA, 2020ko apirilaren 24koa, Segurtasuneko sailburuordearena, 2020. urtean eskabideak aurkezteko epea luzatu eta ohorezko aipamenak emateko ekitaldia atzeratzen duena, Euskadiko segurtasun pribatuaren esparruko 2019ko ohorezko aipamenak emateko prozesua iragartzen zuen Segurtasun sailburuordearen 2020ko urtarrilaren 16ko Ebazpenari dagokionez.\nIkus: AGINDUA, Segurtasuneko Sailburuarena, 2016ko martxoaren 1ekoa, Euskadiko segurtasun pribatuaren esparruan ohorezko aipamenak emateari buruzkoa.


Ez daki - Busturialdeko Hitza : Busturialdeko Hitza\nBere lapurretak ez ditu aurretiaz prestetan eta, egia esan, labana erakusteak ez daki zenbateraino larritzen dauan bere delituaren tipifikazinoa\nUriaren erdian dagoan gasolindegi txikiko beharginak ez daki denpora gitxi barru lapurretan egingo deutsenik. Ez daki gertaera horrek une horrexetan eskuetan daukan egunkari bereko orri bateko izkina beteko dauanik. Ekainaren 18a da, eta BBK-k lortu dituan irabazien zifrea (eztabaidaren baten erabili ahal izateko) memorizetan ari da, eta kopuruaren neurria bisualizetan lagunduko deutson irudiren bat garunean margozten. 59 milioi euro dira. Ez daki handik urtebetera bere gasolindegian buruturiko atrako txikia barriro egunkarietan etorriko dala, BBKren irabazi barrien alboan.\nGasolindegi pareko tabernan dagoan agureak ez daki denpora gitxi barru lapurreta baten lekukoa bihurtuko danik eta, bere testigantzean oinarrituta, fiskalak lapurrarentzat hamahiru urte t’erdiko zigorra eskatuko dauanik. Egunkaria leiduten dago: Gürtel kasuan 50 milioitik gorako lapurretea egin dabenen historia. Ekainaren 18a da, eta ez daki handik urtebetera Auzitegi Nazionaleko epaileak ahozko epaiketearen hasierea aginduko dauala, hamalau akusaduren kontra. Hamaika urteko espetxe-zigorra izango da fiskalaren eskaerarik irmoena, euretako batentzat; hiru urtekoa, beste seirentzat; 1,75 milioi euroko isuna, gainontzeko zazpirentzat.\nM.H.D.k ez dau egunkaririk irakurten, eta ez daki Nafarroako Nekazal Kutxaren irabaziak 29,8 milioikoak izan diranik, ezta be Bill Gates Osasuneko Mundu Erakundeari donazino bat egitea pentsetan ari danik, gaixotasun larriei buruzko ikerketak bultzatzeko. Ekainaren 18a da, eta ez daki handik urtebetera Nafarroako Kutxaren irabaziak %7,4 potolotuko diranik eta Bill Gatesek O.M.E.ari, azkenean, 200 milioi emotea erabakiko dauanik.\nM.H.D. toxikomanoa da, eta bere eguneroko ardura bakarra heroina-txute bat edo bi sartu ahal izateko behar dauan dirua eskuratzea da. Ez daki denpora gitxi barru atxilotu egingo dabenik eta gaurkoa baino lehen burutu dituan beste bi atrakoren erantzukizuna be leporatuko deutsenik. Lehendabizikoa estanko baten izan zan eta, ugazabeari labana erakutsi ostean, 100 euro hartuta egin eban ihes; bigarrenean, ostera, kopisteria baten sartu zan eta 60 euro hartuta alde egin eban; gaur, aldiz, zorte hobea izango dau eta 220 euro ostuko deutsoz gasolindegiko gizajoari. Bere lapurretak ez ditu aurretiaz prestetan eta, egia esan, labana erakusteak ez daki zenbateraino larritzen dauan bere delituaren tipifikazinoa, ostutako diruaren kopurua 380 eurokoa baino izan ez arren.\nEkainaren 18a da, eta urtebete barru albiste horreek danak jasoko dituan kazetariak ez daki zuzenbideari buruzko tesi kasual bat idatziko dauala, legeen eta justizia sozialaren arteko hariaren fintasuna egunkariko orri baten laburtasun inuzentean biluztuko dauala.


Bolinagak domekan jokatuko du Antiguoko finala - Arrasate - Goiena.eus\nBolinagak domekan jokatuko du Antiguoko finala\nXabier Urzelai 2010-05-28 13:16\nJoan den astean debagoiendarren arteko finalerdian Arrasateko Ibai Bolinagak 22-21 irabazi zion Aitor Mendizabal antzuolarrari. Partidu ikaragarria izan zen, eta Mendizabal atzean utzita domekan azken pausoa eman nahi du Arrasatekoak, Antiguoko txapelketako finalean Amezketako Ropon mendean hartzea.\nJoan den astean telebistaz grabatzeko moduko finalerdia jokatu zuten Aitor Mendizabalek eta Ibai Bolinagak. Telebistaz grabatu, eta grabatutakoa gorde, Arrasateko taldeko entrenatzaile Mauri Zubillagaren ustez: "Ikaragarria izan zen. Mendizabalek ikusgarri jokatu zuen, tanto ederrak eginaz. Bolinaga batera eta bestera ibili zen defentsa-lan galanta eginez, eta bere pilotakadek min egin zioten Antzuolakoari. Bolinaga 21-17 aurretik zela Mendizabalek partidua berdintzea lortu zuen, eta 21-21ekoan Bolinagak lurretik eraman zituen bi pilota. Azken kolpean, Mendizabalek txapara bota zuen, eta orduan erotu ziren ikusleak. Jende asko zegoen pilotalekuan, eta txalo artean agurtu zituzten biak, egindako ahalegina eskertuz".\nHala, Bolinagak domekan (11:00) jokatuko du txapelketako finala –22 urtez azpikoen kategorian lehena–, Amezketako Roponen kontra.\nAmurrioko txapelketako finalean, alebinak\nBestalde, Ander Murua eta Markel Moron Amurrion izango dira gaur, egubakoitza, Amurrioko torneoko finala jokatzeko (19:00). Debarroko txapelketa barruan, berriz, Elkorobarrutiak eta Gonzalezek Aramaioko pilotarien kontra jokatuko dute asteburuan, eta Murgiondok eta Etxezarretak Bergarakoen kontra.


erabili.eus/ Txillardegi, euskara batuaren aita\nHemen zaude: Sarrera » Sare-aldizkariak » Iritzi-muinetik » Txillardegi, euskara batuaren aita\nTxillardegi, euskara batuaren aita\n2013-02-08 / 10:55 / Jean-Louis Davant (Euskaltzaindia) BESTELAKOAK\nUrtarrilaren 25ean, Euskaltzaindiak ageriko bilkura egin zuen Donostian, Gipuzkoako Foru Aldundian, 2012an hil ziren euskaltzainak omentzeko. Hona hemen Jean-Louis Davant euskaltzain osoak idatzitako hilberri txostena, Jose Luiz Alvarez Enparantza Txillardegiren omenez.\nNire lan apal honetan, bi gai aipatuko ditut, elkarri lotuak: euskara batuari buruz egin zuen obra, eta Euskaltzaindiarekiko harremanak.\nTxillardegiri etiketa bat jartzekotan, poliaintzindaria zela erran nezake, zeren aitzindaria izan zen lauzpabost alorretan: frankismo denborako abertzale berria, sozialista librea, iparraldekoen lagun goiztiarra, idazle polifazetikoa, bide berrien urratzailea, eta azken puntu horretan Arrietak du hitza...\nHalere niretzat, Txillardegiren obra nagusia, euskara batuaren sorrerakoa da, iparraldean hasia. Haatik helburu hori aitzinetik bazuen, oraino bere Donostian zegoen denboratik. Euskaltziandiari bi aldiz adierazi zion. Lehenik 1956an "Karta idegia" delakoaz(1), gero 1958an "Batasunaren bidea" txostenaz(2). Txosten horretan proposatzen dituen puntu asko berantago beteko dira, baina mementoan Euskaltzaindia ez zegon batere holako berrikuntzen onartzeko prestik, eta Mitxelenak hetsidura hori agerian utzi zuen hitz labur hauez: "Nire ustez, alegia, gutsi gora be(he)ra bat gatoz. Eztut uste, ordea, gaur batasunik egin ditekeanik".(3)\nOndorioz, baina franko berantago, 1963an, Txillardegik Hazparnetiko gutunez urgazle karguari uko egin zuen, Piarres Xarriton / Charrittonekin batera, baina Euskatzaindiak horien dimisioak ez zituen onartu (4). Hor Txillardegik hasi zuen benetan eta egiazki euskara baturako bidea.\n1963ko udazkenetik 1964ko udaraino, euskaltzale batzuk hilabetero bildu ginen horren inguruan, Kordelieren karrikako 14an, lehen solairuan, Euskal Idazkaritzak Enbataren aldamenean zeukan gelan, euskara batuari buruzko lehen urratsen finkatzeko. Lehenik argitu dezadan zer zen Euskal Idazkaritza. Kultura elkarte hori mugaren bi aldeetako euskaltzale gazte batzuek hirurogeiko hamarkada hastean sortu genuen euskararen zerbitzuko. Bereziki oroitzen naiz Lauaxeta sari bat asmatu zuela, urtero ematekoa, eta urte pare batez bederen eman zuela, behin San Martini, bestean Rikardo Arregi kazetalari gazteari. Gero oroimenak ihes egiten dit, salbu euskara batuaren kasuan.\nBeraz Euskal Idazkaritzaren egoitzan eta babesean elkarlanean genbiltzan usaian zortzi lagun: hiru ETAko iheslari (Jesus-Mari Bilbo gernikarra, Eneko Irigarai donostiarra eta Txillardegi bera), bi EAJko (Monzon eta Solaun), ni Enbatako kidea, bi apaiz (Andiazabal eta Roger Idiart), gehi azken bilkuretan beste bi apaiz: Jean Hiriart-Urruty eta Pierre Lafitte.\nBurutzeko, bilkura bat egin zen ber tokian, Baionako Biltzarra, 1964ko abuztuaren 29an eta 30ean, Lafitte gidari, mugaren bi aldeetako euskaltzale gazte andana batekin. Abuztuaren 29ko larunbat goizean, Euskal Idazkaritzaren izenean, harrerako hitzaldiaren erratea tokatu zitzaidan. Hegoalderantz zabalduriko lapurtera batean gure ibilbidea eta xedeak azaldu nituen, eta gero presaka Hazparneko egoitzara itzuli nintzen, emaztearen bila. Lehenbiziko haurraren munduratzeko eguna etorria zuen hain zuzen. Baionako klinika batera joan behar zuen, beraz lagundu nuen, eta gau hartan gure lehen alaba jaio zitzaion. Ondorioz Baionako Biltzar horretan guti egon nintzen...\nHor onartu ziren euskara batuari buruzko lehen neurriak: grafia eta deklinabidea bereziki, baita oinarrizko hiztegi labur bat. Aitzineko bilkuretan, aditza ere landua genuen, baina hori Baionako Biltzarrak ez zuen onartu, adostasun osorik ez baitzegoen biltzarkideen artean: Txillardegik batuko aditza gipuzkeran oinarritua zuen, baina lapurterak itzal handia bazuen oraino, euskal literaturaren historian ukan zuen toki handiari esker. Haatik berantago, Euskaltzaindia Txillardegiren ildotik joango zen aditzari dagokiola ere.\nBaionako Biltzarraren ondotik, horko proposamenak Euskaltzaindiari helarazi genizkion, eta honen gehiengoak, 1968ko udan, Arantzazuko Biltzarrean beretu zituen, nahiz Txillardegi ezin zen etorri egoera politikoagatik. Horren txostena kasik osorik onartu zen, bereziki Koldo Mitxelenaren itzal handiari esker. Gero honek gure ibilbidea markatu zuen, baina beti aitortuz Txillardegiri zor geniona. Bai, hala da: Txillardegi, euskara batuaren aita dugu, gero Mitxelena gozaita, eguzaita, aita pontekoa izango bazen ere. Euskara batua hazten ari zaigu beti, edozein izaki bizidun bezala. Txillardegi bera ere ez zen lehenbiziko pauso hartan gelditu, etengabe aurrera egin zuen, jo aitzina!\nHaren ondoko lanetan aipatzekoak dira bereziki honako hauek:\nSustrai bila, 1970 (eta aldaketa zenbaitekin 1977an Oinarri bila)\nEuskara batua zertan den, 1974\nEuskal gramatika, 1978: euskara batuko lehen gramatika osoa\nEuskal aditza batua, 1979: Euskaltzaindiak onarturiko adizkiak pedagogiaz argitaratzen ditu.\nBadakigu, aita batek ez du haurra osorik egiten, handiena gero amari dagokio, baina zinezko aita beti hor dauka laguntzaile. Txillardegiri biak zor dizkiogu: lehenbiziko pindarra, hura gabe haurrik ez baita, eta gero bere lanez ama Euskatzaindiari ekarri dion hazkurri kritikoa, nahiz bien arteko ezkontza gutiz hutsegin genuen 1980an. Euskaltzain oso izateko, Patxi Altunarekin lehian gertatu baitzen, horrek baino boz gehiago bildu zuen, baina gehiengo osora heldu gabe.\nGertakizun horrez gauza asko erran izan da funtsezko segurtamenik gabe. Uste dut auzi mingarri hori behin betiko argitzeko eta hesteko garaia dela. Horretarako eskuetan ditut behar diren kartak, eta gaur aukera ezin hobea dudanez, karta horiek baliatuko ditut. Ni ordukoz euskaltzain oso nintzen, 1975ko otsail ondarrean Zuberoaren ordezkari hautatua Guillaume Eppherre zenaren ondoko, eta bozketan parte hartu nuen. Gainera, oroimenaren lagun, horrez kontu ematen duen Euskera aldizkaria eskuetan dut: Euskera XXVI (2. aldia), 1991-1, 177178 orrialdeetan irekitzen dut, eta hona horretako pasarte argigarri batzuk.\n"Hondarribiko Udaletxean, 1980.eko Apirilaren 18an, arratsaldeko lau t’erdietan, egin du Euskaltzaindiak bere hilabeteko batzarra. Bildu dira: L. Villasante buru, J. Haritschelhar buruorde, J.L. Davant, X. Diharce, A. Irigoyen, E. Knörr, P. Lafitte, E. Larre, J. San Martin, J.M.a Satrustegi eta A. Zavala euskaltzain jaunak;\n"J. Hiriart-Urruty, P. Larzabal eta L. Mitxelena jaunek ezin etorria adierazi dute."\n"Hauteskundeak: eguerditan euskaltzain osoek izan dute beste bilera berezi bat ere, J. M. Lojendio euskaltzain oso zenaren hutsunea betetzeko hauteskundeak direla-ta. Hamabi euskaltzain inguratu dira eta beste hiruk beren eskubidea idatziz bialdu dute. Hamabost boto, beraz".\nHor nire argibidea. Nor ziren delako hamabiak? Gorago izendatu diren hamaikak, gehi F. Krutwig. Beren eskubidea idatziz bidali zuten hiruak berriz, ezin etorria adierazi zuten hiruak izan ziren, eskubiderik ezin baita helarazi ezin etorririk adierazi gabe. Hiru horiek Hiriart-Urruty, Larzabal eta Mitxelena zirela oroitarazten dut. Euskera aldizkarian irakurtzen dut aurrera:\n"Izen bi aurkeztu dira: J. L Alvarez Enparantza Txillardegi, A. Irigoyen, E. Knörr eta F. Krutwig jaunek izenpeturik ekarri da; eta P. Altuna, J.M.a Satrustegi, A. Zavala eta P. Lafitte jaunek proposatua.\n"Hiru bozketa egin dira. Lehenbizikoan 8 txartel atera ditu Txillardegik, sei Altunak eta zuri bat. Bigarrenean: Txillardegik bederatzi, eta Altunak sei. Hirugarrenean Txillardegik 8 eta Altunak 7".\nNire iruzkina: hogeita lau euskaltzain osoetarik bi zendu berriak izanez (Lojendio eta Iraizoz), hamabi bozekoa zen gehiengo osoa.\nHara beraz Euskera aldizkariak dakarrena. Hor soziologia elektoral pixka bat egin behar dugu. Hamabost bozemale: zazpi zibil edo laiko, zortzi apaiz. Bi hautagai: Txillardegi laikoa, hiru laikok aurkeztua, eta Patxi Altuna, hiru apaizek aurkeztua. Nahiz botua segeretuan eman zen, beti bezala, biziki aise asma dezakegu orokorki nork nori eman zion: logika osoz, Txillardegiri eman diogu zazpi laikoek eta apaiz batek. Gainera nik badakit berenganik horrela izan zela, berek erran baitzuten, ez zeudelarik aitortzera behartuak eta beraz gezurretan aritzeko arrazoirik ez zeukaten. Zibilen zerrenda hor dago, eta gehitu zaigun apaiza zein izan zaitekeen ere aise asma dezakegu.\nBeste apaiz bat ibili zen oreka perfektu baten bila: lehenbizikoan zuri bozkatu zuen, bigarrenean Txillardegiri bederatzigarren botua eman zion, eta hirugarrenean Altunari zazpigarrena. Beste apaiz hori zein izan zen? Horrez badut ene susmoa, haatik ez naiz seguru, eta bego bakean. Euskera aldizkariaren txostenarekin bukatzen dut:\n"J.M. Lojendio zenaren aulkia bete gabe gelditu da, beraz, eta Aita P. Iraizozkoaren hutsunearekin batera, datorren uztaileko batzarrean izango dira, Beran, bien bozketak. Bi hilabeteko epea dago izenak aurkezteko: Ekaineko batzarra arte".\nBeraz bigarren saioa Berako udaletxean egin genuen 1980ko uztailaren 31an. Lojendio zenak hutsik utziriko aulkirako, Altuna hautagai bakarra zen. Berriz hamabost hautesle gertatu ginen. Altunak hamalau boto ukan zituen, hamabosgarrena zuri atera zen, eta jakina, Patxi garaile atera zen Lojendio zenaren ondoko. Txillardegi hor agertu bazen, seguru nago eremanen ziola, aitzinean egonez: besteek amore eman beharko zuten. Gero berantegi zen. Beste bi aldiz aurkeztu genuen, baina debaldetan, berarekin kontatu gabe. Behin gutun batean kontsolatu nahi ukan nuen ene gisan, idatziz Emile Zola hogeita zenbait aldiz Académie française delakora aurkeztu zela debaldetan, hari botua ukatu ziotenak aspaldian ahantziak daudela, eta bera beti bizi dela idazle handitzat anitzen gogoan. Umore onez hartu zidan, baina luzarako, horrek ezin zuen ezer kendu.\nEzin zuen baztertu akats handia geratu zela, hutsune larria, euskara batuaren aita Euskaltzain osoen artean ez egotea, klarki erran behar da, bakoitzaren ardurak agerian utziz. Eta dena errateagatik, aitor dezagun Patxi Altunak ere merezi zuela euskaltzain aulki baten betetzea, euskararen alde eginiko lanei esker, geroztik ber ildotik ongi baieztatu duen bezala. Baina bere aldia geroxeago eman ahal genikion, Txillardegiri lehentasuna zor geniolako, nik uste, euskara batuaren aita zenez, ezin baztertua.\nDena dela, ondoko euskaltzainek ez dute horretan ikustekorik, eta beti saiatu dira, eta haiekin saiatu gara, Txillardegiri zor diogunaren adieraztera, bereziki 2005ean, Iker saileko 17. liburua eskainiz: Nerekin yaio nun: Txillardegiri omenaldia deituriko liburua argitaratuz, Euskal Herriko Unibertsitatearen eta Euskaltzaindiaren arteko hitzarmenari esker. Aurretik, 2000. urtean, Akademia honek Txillardegiren bibliografia 1956-1999 delako idazlana, 954 sarrera bibliografiko dakarzkiena, egin eta Txillardegiri eman zion. Berantago, 2007an, Leturiaren egunkari ezkutua agertu zelako mende erdia bete zenean, Euskaltzaindiko Literatura Ikerketa batzordeak hitzaldi sorta bat prestatu zuen, eta 2008ko maiatzean, hitzaldi horien emaitza biltzen duen liburua Euskaltzaindiak aurkeztu zuen izenburu honekin: Leturiaren egunkari ezkutua eleberriaren ekarpena XX. mendeko euskal narratibaren testuinguruan. Euskaltzaindiaren hiru omenaldi konkretu horiek Txillardegiri on egin zioten, eta guri zelan ez! Goian bego Txillardegi, euskara batuaren aita.\n(JEAN-LOUIS DAVANT euskaltzain osoa da)\nEstreinakoz www.euskaltzaindia.com-en argitaratua (2013-2-4)\n(1) Euskera I, 1965, 240-250: orain EHH, 148.\n(2) Euskera IV, 1959, 150-170.\n(3) Euskera IV, 1959, 171.\n(4) Enbata, orduan hilabetekaria, 1963ko iraila; orain EHH, 161-167. Ber gaiaz orokorki Hegats literatur aldizkaria, 49, 2012: Jose Luis Alvarez Enparantza Txillardegi, "Altxa itzazu begiak"; bereziki Gotzon Aurekoetxearen Txillardegi eta Euskara Batua, 137-143.


Fontaine-lès-Clercs - Wikipedia, entziklopedia askea.\nCastres, Contescourt, Dallon, Roupy, Savy eta Seraucourt-le-Grand\n126 (%52.3) 124 (%51.5)\nFontaine-lès-Clercs Frantziako udalerri bat da Aisne departamenduan dagoena, Frantzia Garaia eskualdean. 2013an 282 biztanle zituen.\n2007an udalerrian erroldatutako biztanleak 289 ziren. Familiak 108 ziren, horien artean 16 pertsona bakarrekoak ziren (4 bakarrik bizi ziren gizonak eta 12 bakarrik bizi ziren emakumeak), 36 seme-alabarik gabeko familiak ziren eta 56 seme-alabarik gabeko bikoteak ziren.\n2007an 112 etxebizitza zeuden, 107 familiaren etxebizitza nagusia ziren, 4 bigarren erresidentzia ziren eta 1 hutsik zegoen. Etxebizitza guzti hauek 112etxeak ziren. 107 etxebizitza nagusietatik 90 bere jabearen bizilekua ziren, 11 alokairuan okupaturik zeuden eta 6 doan lagata zeuden; 3 etxek bi gela zituzten, 10 etxek hiru zituzten, 30 etxek lau zituzten eta 65 etxek bost zituzten. 82 etxek euren parking plaza propioa zuten azpian. 45 etxetan ibilgailu bat zegoen eta 55 etxetan bat baino gehiago zituzten.\nFontaine-lès-Clercs udalerriko biztanleria-piramidea 2009an .\n2007an lan egiteko adina zuten pertsonak 205 ziren, horien artean 152 aktiboak ziren eta 53 inaktiboak ziren. 152 pertsona aktiboetatik 137 lanean zeuden (72 gizon eta 65 emakume) eta 17 langabezian zeuden (9 gizon eta 8 emakume). 53 pertsona inaktiboetatik 18 erretiraturik zeuden, 26 ikasten zeuden eta 9 "bestelako inaktibo" gisa sailkaturik zeuden.\n2009an Fontaine-lès-Clercs udalerrian 108 unitate fiskal zeuden, 297 pertsonek osaturik. Pertsona bakoitzeko diru-sarrera fiskalaren mediana urteko 19.349 euro zen.\n2007an zeuden 4 komertzioetatik, 1 bestelako produktu industrialen fabrikazioko enpresa zen, 1 ibilgailuen saltze eta konpontze enpresa zen eta 2 finantziazio enpresak ziren.\n2000. urtean Fontaine-lès-Clercs udalerrian 4 nekazaritza-ustiategi zeuden.\nOrriaren azken aldaketa: 15 urria 2021, 19:49.


Marketin Operatibo Digitalaren arduraduna\nBezeroaren bizi-zikloaren onlineko kudeaketa bultzatu eta finkatzea, bezero potentzialak erakartzea, haiek bezero bihurtzea, atxikitzea eta fidelizatzea sustatzeko.\nMarketin digitaleko estrategia garatu eta definitzea, marketineko ibilbide-orria planifikatzea eta aurrekontuak esleitzea, onlineko salmenta-helburuak lortzeko.\nOnline eskuratu eta atxikitzeko estrategiak kudeatzea, hazkundea errazteko.\nOnlineko marketinaren negozio-motor guztiak garatzea (sare sozialak, PPC, SEO, Affiliate marketing, Display advertising, posta elektronikoa); erabilgarritasuna eta erabiltzailearen portaera aztertzea.\nKanpoko marketin digitaleko agentziak koordinatzea, hauen bidez: paid search, paid social, bistaratze-baliabideak eta SEO.\nMarketin digitaleko kanpaina guztietan lan egitea, trafikoa eta salmenten bihurtze-tasa handitzeko.\nZeharkako elkarrizketa eta koordinazioa eragitea IT sailarekin eta beste sail batzuekin, hala nola Marka sailarekin, webgunean hobekuntzak eta garapenak egiteko.\nMerkataritza elektronikoaren erabiltzailearen esperientziarik onena bermatzea, UXko garatzaile eta taldeekin lan eginez, salmenten bihurtze-tasa hobetzeko eta ihes egitea saihesteko.\nMarketin-jarduera guztien inbertsioaren itzulkina neurtzea eta datuak eta analisiak erabiltzea optimizazio-erabakiak bultzatzeko. Webaren azterketa erabiltzea erabakiak hartzeko funtsezko abiapuntu gisa. Plangintza zehatza eta KPIen neurketa bermatzea, kanal bakoitzaren neurrien ikuspegi analitikoaren bidez.\nMerkataritza elektronikoaren diru-sarreren eta marketin digitaleko inbertsioen irabazi-galeren txostenak sortzea.\nEragiketa komertzialak eta Call Center-aren kudeaketa eraginkorrago bihurtzea, bikaintasuna helburutzat harturik NPSan eta bezeroarentzako arretan.\nHelburuak lortzeko orientazioa.\nEkimena, proaktibitatea, jarraikitasuna, ausardia eta autonomia.\nPertsonen arteko komunikaziorako eta negoziaziorako trebetasunak.\nBerritzailea izatea, eta malgutasuna eta inguruneko aldaketetara egokitzeko gaitasuna izatea.


Argia Multimedia. Bidaiari beltza (Schwarzfahrer)\nLehenik eta behin, izenburuari dagokionez, literalki bidaiari beltza esan nahi du, baina horrek alemanez esanahi metaforiko oso orokortua du, alegia, garraio publikoan bidai-txartelik gabe doan pertsona da (geuk ere maiz erabiltzen dugu kolore hau ekintza ilegaletarako, adibidez, diru beltza edo beltz lan egitea). Kasu honetan noski, esaldiaren esanahi metaforiko eta literalaren arteko jokoaz baliatzen da zuzendaria. Bigarrenik, bideoko protagonistak “hotentote” hitza darabil, zeina khoikhoi Afrika mendebaldeko herri indigenari erreferentzia egiteko erabili izan baita. Bukatzeko, aintzat hartzekoa da bideokoa 90. hamarkada hasierako Berlin dela, hots, DDRaren amaieraren ostean egoera berrira moldatzen saiatzen ari zen hiritarrena (ekialdea mendebaldearen arauetara makurtu beharra, langabezia tasa altua, ekialdekoen pobreza mendebaldekoekin alderatuta, etorkin kopuru handia). Garai hartan eraso xenofobo ugari eta larriak jazo ziren Alemaniako hainbat lekutan.\nPepe Danquart zuzendari alemaniarraren lan honek 1994an Oscarra jaso zuen, film labur onenari.\nInformazio gehiago: elearazi.org/2012/10/11/schwarzfahrer-pepe-danquart/


Caumont (Tarn eta Garona) - Wikipedia, entziklopedia askea.\nMonique DELZERS (2014-2020)\n44° 01′ 08″ N, 1° 00′ 04″ E / 44.0189°N,1.0011°E / 44.0189; 1.0011Koordenatuak: 44° 01′ 08″ N, 1° 00′ 04″ E / 44.0189°N,1.0011°E / 44.0189; 1.0011\nCaumont (Tarn eta Garona) (Frantzia)\nCaumont (Tarn eta Garona) (Okzitania)\nAngeville, Asques, Castelmayran, Le Pin, Saint-Arroumex eta Saint-Nicolas-de-la-Grave\nCaumont ( frantsesez eta ofizialki: Caumont) Okzitaniako udalerri bat da. Administratiboki Frantziako Tarn eta Garona departamenduan dago, Midi-Pyrénées eskualdean. 2013an 314 biztanle zituen.\n2007an Caumont udalerrian erroldatutako biztanleak 314 ziren. Familiak 111 ziren, horien artean 24 pertsona bakarrekoak ziren (12 bakarrik bizi ziren gizonak eta 12 bakarrik bizi ziren emakumeak), 33 seme-alabarik gabeko familiak ziren, 46 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 152 etxebizitza zeuden, 119 familiaren etxebizitza nagusia ziren, 11 bigarren erresidentzia ziren eta 23 hutsik zeuden. Etxebizitza guzti hauek 150etxeak ziren. 119 etxebizitza nagusietatik 102 bere jabearen bizilekua ziren, 12 alokairuan okupaturik zeuden eta 4 doan lagata zeuden; 1ek gela bat zuen, 3 etxek bi zituzten, 2 etxek hiru zituzten, 32 etxek lau zituzten eta 80 etxek bost zituzten. 86 etxek euren parking plaza propioa zuten azpian. 52 etxetan ibilgailu bat zegoen eta 57 etxetan bat baino gehiago zituzten.\n2007an lan egiteko adina zuten pertsonak 181 ziren, horien artean 147 aktiboak ziren eta 34 inaktiboak ziren. 147 pertsona aktiboetatik 137 lanean zeuden (73 gizon eta 64 emakume) eta 9 langabezian zeuden (4 gizon eta 5 emakume). 34 pertsona inaktiboetatik 8 erretiraturik zeuden, 8 ikasten zeuden eta 18 "bestelako inaktibo" gisa sailkaturik zeuden.\n2009an Caumont udalerrian 123 unitate fiskal zeuden, 329,5 pertsonek osaturik. Pertsona bakoitzeko diru-sarrera fiskalaren mediana urteko 15.742 euro zen.\n2007an zeuden 16 komertzioetatik, 1 janari enpresa zen, 5 eraikuntza enpresak ziren, 6 ibilgailuen saltze eta konpontze enpresak ziren, 1 ostalaritza eta jatetxe enpresa zen eta 3 zerbitzu enpresak ziren.\n2000. urtean Caumont udalerrian 33 nekazaritza-ustiategi zeuden, 980 hektarea erabiltzen.\nAngeville (3,0 km)\nSaint-Arroumex (3,0 km)\nSaint-Nicolas-de-la-Grave (5,2 km)\nSaint-Aignan (5,8 km)\nFajolles (5,9 km)\nMultimedia: Caumont (Tarn-et-Garonne)\nBNF: 152776678 (data)


Ane Bereziartua: "Oso gogorra izan daiteke amatasuna, zer esanik ez aurretik halako motxila bat baldin baduzu" - Zumaia - Baleike.eus\nAne Bereziartua: "Oso gogorra izan daiteke amatasuna, zer esanik ez aurretik halako motxila bat baldin baduzu"\nAne Bereziartua azpeitiarra. (Ane Olaizola)\nAne Bereziartuak erditzean izandako esperientzia jaso du GUKAk erreportaje honetarako.\n"2018ko urtarrilaren 3an jaio zen Ibai, eta erditzean jasan nuen indarkeria obstetrikoa. Bezperatik nituen uzkurdurak, eta urtarrilaren 2ko iluntzean ingresatu ginen Donostiako Poliklinikan. Hara iritsi eta oso ondo artatu gintuen emaginak; lehen esplorazioa eginda, lau zentimetroko dilatatuta nengoela esan zidan. Erditze plana aurkeztu genion, eta hiruron artean komentatu genuen han idatzita genuena. Gela batera eraman gintuen ondoren, intimitatean dilatazioko ariketak- eta egin genitzan. Emaginak proposatu zidan hiru orduro esplorazioa egingo zidala, eta baiezkoa eman nion nik. Egin genuen hartu-emana egundokoa iruditu zitzaidan hasieratik.\nDilatazioa makal zihoan, ordea, eta nekatzen hasita nengoen, bigarren gaua neramalako esna. Emaginak alternatibak proposatzen zizkidan uneoro, eta bion artean adostu genuen, esaterako, ur poltsa puskatzea, umeari jaisten laguntzeko. Ordura arteko tratua oso errespetuzkoa izan zen, baina emaginen txanda aldaketa etorri zen gero; ordutik aurrerakoa, kaosa izan zen. Minez nengoen, eta epidurala eskatu nuen, baina ez zidan eraginik egin.\nBigarren dosian bai, baretu zen mina, eta atseden hartzeko premia sumatu nuen. Ordea, profesionalek presa zuten umea jaiotzeko. Txanda berrian lanean ari zirenei nire erditze plana irakurtzeko eskatu nien, eta haiek neuk azaltzeko erantzun zidaten. Une hartan, ordea, ez nengoen nire asmoak zein ziren arrazoitzen hasteko moduan. Niretzat hain garrantzitsuak ziren erditze asmoei jaramon handirik ez zietela egin sentitu nuen.\nKanporaketa fasea iritsi zen, baina umea ez zen jaisten, eta bentosekin hasi ziren hura ateratzen. Oso gogorra izan zen, literalki sokatiran ari zirela ematen zuelako. Hiru aldiz eten zitzaien bentosa txikiaren burutik; ez genuen aurrera egiten. 'Orain, zer dator?', galdetzen nion neure buruari. Uneren batean, jende arrotz mordo bat sentitu nuen gelara sartzen, eta beldurtu egin nintzen. Inork ez zidan azalpenik eman, eta haietako batek sabelaren gainean jarri zituen eskuak, Kristeller maniobra egiteko. Ez nekien zer ari zen gertatzen, nire gorputzetik at, pelikula bat ikusten ari nintzen sentsazioa nuen. Ahotsik ez zitzaidan ateratzen; joanda nengoen. Halako batean, Ibai jaio zen, eta gainean jarri zidaten. Arnasestuka zegoen: 'Honek ere majo sufritu du', pentsatu nuen. Segituan eraman egin zuten umea, erditze gogorra izan zela-eta esploratu egin behar zutelako.\nErditzea desastrea izan zen zaporearekin gelditu nintzen. Erditze planean eskatu nuen, edozein esku hartze beharrezkoa bazen, egiteko, baina aurrez ni informatuta. Minduta sentitzen nintzen ez nindutelako kontuan hartu; ezereztatuta sentitu nintzen. Izan ere, guri ezer abisatu gabe, kanporatze fasean pertsona arrotz batzuk gelara sartu izanak beldurtu egin ninduen. Bestetik, erditze planean argi eta garbi adierazi nuen inondik inora ez nuela Kristeller maniobra egiterik nahi, ebidentzia zientifikoak erakutsi baitu praktika horrek ez duela prozesuan laguntzen eta arriskuak eragin ditzakeela. Hain zuzen ere, ospitalera iristean, erditze plana irakurri zuen emagin hark esan zidan lasai egoteko, zentro hartan ez zutela- eta maniobra hori egiten. Geratu zitzaidan sentipen hura sendagileei adierazteko aukera eduki nuen, eta eskerrak horri, mina arintzeko balio izan baitzidan.\nErditze ostean, aurrenekoz nire sabela ispilu aurrean ikusi nuenean, hutsa sentitu nintzen. Umea atera zidaten sentipena nuen, baita nire arimaren zati bat ere. Etxean ginela, sentimendu ugari nahasten zitzaizkidan: poza, haserrea, tristura... Hasierako hilabeteak oso gogorrak izan ziren: bizi izandako esperientzia traumatikoaz gain, perineoan izugarrizko urratua nuelako. Emozionalki zein fisikoki nengoen minduta. Idazketa terapeutikora jo, eta gertatutakoa jasotzea pentsatu nuen. Bereziki ospitalean igarotako hiru egunak kontatu nituen, eta ez nuen testua gehiago irakurri, bigarrengoz haurdun geratu nintzenera arte.\nAhaztuta nituen zenbait gauzekin akordatu nintzen, eta negar asko egin nuen, baina balio izan zidan indarrak hartzeko. Laguntza prozesuan, bada terapeutikoa izan zen beste gauza bat: bigarren semearen jaiotza. Argi nuen beste ospitale batean erdituko nintzela, jakin banekien arren erabaki horrek ez zuela bermatuko erditze hobea izatea. Behar nuen, ordea, espazio aldaketa, aurreko lekuan mamu gehiago izango nituelako. Zorionez, bigarren erditzeak ez zuen aurrekoarekin zerikusirik izan, eta esperientzia hark balio izan zidan aurrez nituen mamu guztiak uxatzeko zein kanpoko esku hartzerik gabe erditzeko gai nintzela jabetzeko.\nBehar dugu gaia ikusgarri egitea, asko direlako indarkeria obstetrikoa jasan dutenak. Badut anekdota bat horren inguruan: bigarren haurdunaldian erabaki nuen aurreneko erditzeaz idatzita nuena publiko egitea. Handik denbora batera, emakume bat jarri zen nirekin harremanetan, eta esan zidan klinika berean esperientzia berbera izan zuela. Jota zegoen, desesperatuta. Harremana sortu genuen pixkanaka, eta duela ez asko kontatu zidan psikologo perinatal batengana jo zuela azkenean, eta hari esker hobeto zegoela. Ez da asko hitz egiten gaiaren inguruan, eta garrantzitsua da horretarako txokoak sortzea. Izan ere, oso gogorra izan daiteke amatasuna, zer esanik ez aurretik halako motxila bat baldin baduzu. Askotan esaten da erditzea momentu bat dela eta gero ahaztu egiten dela, baina erditzea momentu bakarra da, ez da berriz errepikatuko. Modu batera edo bestera markatzen gaituen bizipen bat da, eta erditzea gogorra izan bada, beharbada ez digu aurrera egiten utziko.\nErrespetuzko tratua jasotzeak ez luke zorte kontua izan behar: eskubide kontua da, eta profesionalena, betebeharra. Amatasunak erakutsi dit irekiago izaten, gauzak gardentasunez adierazten. Erditzearen ondoren, zer moduz nengoen galdetzen zidatenean, egia erantzuten nien, barruak soltatzeko beharra bainuen. Baina antzematen nuen batzuek ez zutela entzun nahi gertatu zitzaidana. Haientzako, beharbada, gertatu zitzaidan hori normala zen. Hori da kontua: normalizatuta egon dira halako erditzeak, eta gertatutakoari 'biolentzia' hitza jartzen hastea, berriz, moda kontua da zenbaitentzat. Aspalditik dagoen kontua da, ordea, orain, pixkanaka, azaleratzen ari dena. Garrantzitsua da haurdun bakoitzak bere egoeraren kontzientzia hartzea eta prozesuan erabakimena edukitzea, profesionalekiko konfiantza galdu gabe, baina baita guztia haien esku utzi gabe ere. Bide honetan, gizartean lanketa falta ikaragarria dagoela iruditzen zait".


Oriamendi kalea eta Erauskin plaza eraberritzeko lanak hasi dira - Beasaingo Udala\nOriamendi kalea eta Erauskin plaza eraberritzeko lanak hasi dira\nLan hauen helburua, zirkulazio erreiaren zoladurak dituen eraikuntza arazoak konpontzeaz gain, aparkalekuen eta espaloien diseinua hobetzea da\nErauskin plazan ekin zaio prestaketa lanari, edukiontziak lekuz aldatu dira behin-behinekoz eta makinak asteazkenean sartuko dira\nOriamendi kalea eta Erauskin plaza eraberritzeko obren prestaketa lanei hasiera eman zaie. Hondakinen edukiontziak lekuz aldatu dira behin-behinekoz Erauskin plazan eta lehen lan eremuak hesiekin mugatu dituzte. Horrela, Erauskin plaza eta Oriamendi hasiera izango dira lehen esku-hartzeen eremuak, asteazkenean makinak sartuko direlarik.\nFuntsean, hauek dira burutuko diren lanak. Egoera kaxkarrean dagoen ibilgailuen erraila konponduko da Oriamendi 3-30-ean. Aurretik egindako eraberritzean errodadura-erreiaren oinarria ez zen behar bezala trinkotu, eta ondorioz, zulo handiak sortu dira, adabaki puntualekin konpondu ezin direnak. Hargatik, zoladura altxatu eta azpian dagoen oinarria sendotuko da ondoren zabalera osoko berasfaltaketari ekiteko. Trafiko ikuspegitik, galtzadaren diseinu berrantolaketa egingo da eremu honetan, ilara eta bateriko aparkalekuen zabalera egokituz eta baita ibilgailuen erraila zabalduz ere.\nEsku hartze hau baliatuz, oinezkoen guneetan tokian tokiko hobekuntzak egingo dira bidegurutzeen segurtasun maila hobetu eta hiri paisaia aberasteko. Oriamendi-Nekolalde ardatza edota Oriamendi-Foru bidegurutzea izango dira honen adibide.\nErauskin plazan aldiz, dauden edukiontziak birkokatuko dira Urbi-etxeko beheko aldean dauden saltokiei ikusgarritasun handiagoa eta itxura hobea emateko. Aspaldi egindako eskaera da, eta hobetzeko aukera du. Era berean, Ur Kontsorzioaren eskutik, eremu honetako ur hornidura eta saneamendu hoditeriak eraberrituko dira, baita Oriamendi 40-47 tartekoak ere, ondoren asfaltua berritzeko aprobetxatuz.\nEsku hartze hau, denbora gutxian eremu honetan egingo den hirugarrena da. Lehena, Nafarroa etorbidea eta Oriamendi arteko igogailuarena izan zen, Abendutik zerbitzuan dagoena. Ondoren, martxan dauden erretiratuen etxeko lanak etorri ziren eta orain, Oriamendi eta Erauskin plaza berritzeko lanak abiatu dira.\nLanak osotasunean Mariazcurrena enpresari esleitu zaizkio, lizitazio prezioa 572.609,02 (+ BEZ) eurokoa da eta egikaritze epea 5 hilabetekoa.